**บทที่ 2**

**เอกสารและงานวิจัยที่เกี่ยวข้อง**

การศึกษาค้นคว้าวิจัยเรื่อง “ความซับซ้อนของบุคลิกภาพตัวละครเอกจากนวนิยายโบตั๋นใน ห้าทศวรรษ” ผู้วิจัยได้รวบรวมและค้นคว้าวรรณกรรมที่เป็นเอกสารและงานวิจัยที่เกี่ยวข้องกับงานวิจัย โดยจำแนกออกเป็น 5 ประเด็นดังต่อไปนี้

1. องค์ความรู้เกี่ยวกับนวนิยาย

2. ประวัติและผลงานของโบตั๋น

3. แนวคิดและทฤษฎีที่ใช้ในการวิจัย

4. งานวิจัยที่เกี่ยวข้อง

5. กรอบแนวคิดการวิจัย

**2.1 องค์ความรู้เกี่ยวกับนวนิยาย**

จากการศึกษาบริบทเกี่ยวกับนวนิยายผู้วิจัยได้รวบรวมและเรียบเรียงองค์ความรู้เกี่ยวกับ นวนิยายไว้และจะนำเสนอ คือ ความหมายของนวนิยาย องค์ประกอบของนวนิยาย ประเภทของ นวนิยาย และพัฒนาการของนวนิยาย ตามลำดับดังนี้

1. ความหมายของนวนิยาย

ผู้วิจัยได้ทบทวนนิยามความหมายของนวนิยาย พบว่ามีผู้ให้คำนิยามไว้หลากหลายดังต่อไปนี้

สุพรรณี วราทร (2519, น. 2) กล่าวว่า นวนิยายในภาษาไทย เป็นคำศัพท์ใหม่ที่ใช้เรียกวรรณกรรมประเภทเรื่องสมมุติหรือบันเทิงคดี ที่เป็นร้อยแก้วแบบพรรณนาโวหาร ซึ่งในภาษาไทย แต่เดิมเรียกว่าเรื่องอ่านเล่นหรือเรื่องประโลมโลก

ธวัช ปุณโนทก (2527, น. 87) กล่าวว่านวนิยายคือการผูกเรื่องให้สมจริงแสดงเหตุการณ์ พฤติกรรมของตัวละครจำลองจากชีวิตจริงของมนุษย์ในสังคมโดยผู้ประพันธ์มีความมุ่งหมายที่จะให้ความประเทืองอารมณ์แก่ผู้อ่านเป็นเป้าหมายหลักและให้ความประเทืองปัญญาเป็นเป้าหมายรอง

ม.ล.บุญเหลือ เทพยสุวรรณ (2529, น. 11) กล่าวว่า นวนิยายเป็นเรื่องแต่ง มีตัวละคร มักใช้กลวิธีที่ทำให้ผู้อ่านแลเห็นได้ง่ายว่าไม่ใช่เรื่องเป็นจริง เรื่องสมมุติ แม้จะแต่งเรื่องของบุคคลที่มีชีวิตอยู่จริง ๆ ก็จะทำให้ผู้อ่านรู้ว่าไม่ได้เขียนเรื่องจริงแต่เป็นวิธีเจรจาของตัวละครจะเลียนแบบชีวิตจริงมากที่สุด นิยมให้เป็นไปตามฐานะตามวัยและพยายามวาดภาพให้เห็นอาการกิริยาของตัวละครให้ชัดเจน ซึ่งเป็นส่วนหนึ่งในการดำเนินเรื่อง

ศรีเรือน แก้วกังวาน (2529, น. 14) นวนิยายเป็นวรรณกรรมประเภทร้อยแก้ว เขียนสะท้อนสภาพชีวิตมนุษย์ในแง่มุมต่าง ๆ

บุญยงค์ เกศเทศ (2532, น. 99) กล่าวว่า นวนิยายเป็นงานเขียนที่แต่งขึ้นเป็น เชิงบรรยายรายการพฤติกรรมบุคคลให้มีความจริงในชีวิต มีโครงเรื่อง กำหนดสถานการณ์ในรูปแบบ ต่าง ๆ

สายทิพย์ นุกุลกิจ (2539, น. 171-172) กล่าวว่า นวนิยายนั้น เป็นเรื่องราวที่มีลักษณะสมจริงมากกว่านิทานหรือนิยายแบบเดิม บางครั้งอาศัยฉากหรือเหตุการณ์จริง หรืออิงความเป็นจริง มีบทสนทนา และบรรยายเหตุการณ์อย่างปุถุชนทั่วไป

คำว่า “นวนิยาย” เป็นศัพท์ที่ไทยคิดขึ้นมาเองเพื่อใช้เรียกวรรณกรรมประเภทเรื่องสมมุติที่แต่งเป็นร้อยแก้วขนาดยาวตามแบบตะวันตก ซึ่งแต่เดิมคนไทยเรียกว่า เรื่องอ่านเล่น หรือเรื่องประโลมโลก ตรงกับคำว่า Novel ในภาษาอังกฤษ หรือ Novella ในภาษาอิตาเลียน มีรากศัพท์ มาจากภาษาลาตินว่า Novellus นวนิยาย มาจากภาษาอังกฤษว่า Novel และ Novella ในภาษา อิตาเลียน คำนี้ใช้เป็นครั้งแรกเพื่อเรียกนวนิยายอย่างใหม่ของ Boccaio ที่แต่งเรื่อง Decameroa ซึ่งแต่งขึ้นราว ค.ศ.1338- 1340 การที่เรื่องเดคาเมรอน ได้รับการกล่าวขวัญจากคนสมัยนั้นว่าเป็นนิยายแบบใหม่หรือนวนิยายนั้น เป็นเพราะบอกาจิโอ เริ่มใช้กลวิธีการเขียนตามแบบ นวนิยายในสมัยปัจจุบันกล่าวคือ เขียนเล่าเป็นเรื่องสั้น ๆ เกี่ยวกับชีวิตมนุษย์ในแง่มุมต่าง ๆ อย่างสมจริง แต่ขณะเดียวกันก็ทำให้ผู้อ่านเห็นว่าเรื่องราวดังกล่าวในวรรณกรรมนั้นเป็นเรื่องสมมุติไม่ใช่เรื่องจริง นอกจากนี้ก็มีวิธีการเสนอเรื่องให้ยอกย้อนชวนติดตาม และมีแนวคิดกว้างขวาง มีลักษณะต่างไปจากการเขียนนิทานนิยายแต่เดิมที่มักสร้างเรื่องจากจินตนาการ และอุดมคติของผู้เขียน แต่ผู้เขียนกลับทำให้เรื่องที่อ่านนั้นดูเหมือนเป็นเรื่องจริง โดยอาศัยการเล่าเรื่องให้เป็นไปตามลำดับเหตุการณ์แล้วสะท้อนแนวคิดสำคัญของเรื่องให้สอดคล้องกับหลักปรัชญาของศาสนาเป็นต้น อย่างไรก็ตามเรื่อง เดคาเมรอน ก็เป็นเรื่องต้นเค้าของการเขียนนวนิยายตะวันตกเท่านั้น ยังไม่ได้มีลักษณะเป็นนวนิยายอย่างในปัจจุบันอย่างแท้จริงนัก แต่ก็มีอิทธิพลต่อนักเขียนในยุคนั้นและยุคต่อมาด้วย เพราะหลังจากนี้เป็นต้นมา ก็มีการเขียนนวนิยายหรือเรื่องเล่าแบบใหม่ก็กลายเป็นรูปแบบวรรณกรรมอย่างใหม่ที่แพร่หลายไปทั่วยุโรป

วิภา เสนานาญ กงกะนันทน์ (2540, น. 16) กล่าวว่า นวนิยาย คือบทประพันธ์ที่เป็นบันเทิงคดีร้อยแก้ว มีหลายแนวเรื่อง เรื่องราวในนวนิยายเป็นเรื่องสมมุติ ซึ่งผู้แต่งใช้กลวิธีนำเสนอที่ผู้อ่านรู้สึกว่าหรือรู้สึกราวกับว่าเรื่องในนวนิยายเป็นเรื่องจริงที่เคยเกิดขึ้นมาแล้ว กำลังเกิดอยู่หรืออาจเกิดขึ้นได้จริงในอนาคต

พจนานุกรมฉบับราชบัณฑิตสถาน พ.ศ. 2554 (2556, น. 608) ให้ความหมายไว้ว่า นวนิยาย คือ บันเทิงคดีร้อยแก้วขนาดยาวรูปแบบหนึ่งมีตัวละคร โครงเรื่อง เหตุการณ์ในเรื่องและสถานที่ทำให้เนื้อเรื่องมีความสมจริง

กุหลาบ มัลลิกะมาส (2555, น. 11) กล่าวว่า นวนิยายเป็นบันเทิงคดีที่แต่งขึ้นโดยอาศัยเค้าความจริงของชีวิตมนุษย์ แต่ไม่ใช่เรื่องจริงแท้ทีเดียว

จากบริบทด้านความหมายของนวนิยายดังที่กล่าวมาเบื้องต้นสรุปได้ว่า นวนิยาย เป็นรูปแบบหนึ่งของ[วรรณกรรม](https://th.wikipedia.org/wiki/%E0%B8%A7%E0%B8%A3%E0%B8%A3%E0%B8%93%E0%B8%81%E0%B8%A3%E0%B8%A3%E0%B8%A1)ลายลักษณ์ แต่งในรูปของ[ร้อยแก้ว](https://th.wikipedia.org/wiki/%E0%B8%A3%E0%B9%89%E0%B8%AD%E0%B8%A2%E0%B9%81%E0%B8%81%E0%B9%89%E0%B8%A7)แบบพรรณนาโวหาร หรือเล่าเรื่องที่สมมุติขึ้น มีลักษณะสมจริง โดยอาศัยการบรรยายเหตุการณ์ ฉาก ตัวละคร บทสนทนา หรือ อิงสถานการณ์ความเป็นจริงของบุคคลทั่วไปในสังคม

2. องค์ประกอบของนวนิยาย

การศึกษาองค์ประกอบของนวนิยายมีนักประพันธ์และนักวิชาการหลายท่าน ได้แก่ สุพรรณี วราทร (2519, น. 3-7) ธวัช ปุณโนทก (2527, น. 92-94) บุญยงค์ เกศเทศ (2532, น. 99) และ สายทิพย์ นุกุลกิจ (2539, น. 182-187) ที่ได้แบ่งองค์ประกอบของนวนิยายไว้ผู้วิจัยสรุปได้ว่า สิ่งสำคัญขององค์ประกอบของนวนิยายที่จะต้องมี 6 ประการ ดังนี้

1. โครงเรื่อง (Plot) คือ เหตุการณ์ต่าง ๆ ที่เกิดขึ้นในเรื่อง ซึ่งมีความสัมพันธ์ต่อเนื่องเป็นเหตุผลต่อกัน โดยมีความขัดแย้งที่ก่อให้เกิดการต่อสู้ทำให้เรื่องดำเนินไปอย่างน่าสนใจและติดตาม โครงเรื่องของ นวนิยายมี 2 ชนิด คือ โครงเรื่องใหญ่ คือ แนวที่ผู้ประพันธ์ ต้องการให้เรื่องดำเนินไป ต้องมีการผูกปมเรื่องให้ซับซ้อนและคลี่คลายเงื่อนปมเหล่านี้ในตอนจบ และโครงเรื่องย่อย คือ เรื่องที่แทรกอยู่ในโครงเรื่องใหญ่มีความสำคัญน้อยกว่า แต่เป็นส่วนที่เพิ่มความสนุกสนานแก่เนื้อเรื่อง ฉะนั้นในนวนิยายเรื่องหนึ่งอาจมีโครงเรื่องย่อยได้หลายโครงเรื่อง

2. ตัวละคร (Character) คือ ผู้ทำให้เกิดเหตุการณ์ในเรื่อง หรือเป็นผู้แสดง พฤติกรรมต่าง ๆ ในเรื่อง ตัวละครนี้นับเป็นองค์ประกอบสำคัญส่วนหนึ่งของนวนิยาย เพราะถ้าไม่มี ตัวละครแล้ว เรื่องราวต่าง ๆ ในนวนิยายก็จะเกิดขึ้นไม่ได้ ตัวละครของนวนิยาย มี 2 ประเภท คือ ตัวละครเอก คือตัวละครซึ่งมีบทบาทสำคัญในการดำเนินเรื่องโดยตลอด หรือ เป็นศูนย์กลางของเรื่อง และ ตัวละครประกอบหรือตัวละครย่อย คือตัวละครซึ่งมีบทบาทในฐานะเป็นส่วนประกอบของการดำเนินเรื่องเท่านั้น แต่ก็ต้องมีส่วนช่วยเสริมเนื้อเรื่องและตัวละครสำคัญให้เด่นขึ้นด้วย

3. บทสนทนา (Dialogue) คือ การสนทนาโต้ตอบระหว่างตัวละครในนวนิยาย เป็นส่วนที่ทำให้ นวนิยายมีลักษณะคล้ายความจริงมากที่สุด บทสนทนาที่ดีต้องเหมาะสมกับบุคลิกภาพของตัวละครต้องสอดคล้องกับบรรยากาศในเรื่องและที่สำคัญต้องมีลักษณะสมจริง คือ มีคำพูดที่เหมือนกับบุคคลในชีวิตจริงใช้พูดจากัน

4. ฉาก (Setting)คือ เวลาและสถานที่รวมทั้งสิ่งแวดล้อมอื่น ๆ ที่ช่วยบอกให้ผู้อ่านรู้ว่าเหตุการณ์นั้นเกิดขึ้นเมื่อใดที่ไหน ที่นั้นมีลักษณะอย่างไร นวนิยายโดยทั่วไปจะสร้างฉากให้เป็นส่วนประกอบของเรื่อง เพื่อช่วยให้ผู้อ่านเกิดความเข้าใจในเหตุการณ์และเวลาที่กำหนดไว้ในเนื้อเรื่อง หรือช่วยกำหนดบุคลิกลักษณะของตัวละคร ช่วยสื่อความคิดของผู้แต่ง หรือช่วยให้เรื่องดำเนินไป

5. ความคิดเห็นของผู้แต่ง (Point of View) คือ ความคิดเห็น ทัศนะ หรือปรัชญา ของผู้เขียน ซึ่งสอดแทรกอยู่ในพฤติกรรมของตัวละคร หรือ คำพูดของตัวละคร ในการเสนอความคิดเห็นหรือแนวคิดนี้ ผู้แต่งจะไม่เสนอออกมาโดยตรง มักจะสอดแทรกซ่อนเร้นอยู่ในพฤติกรรมของตัวละคร

6. ทำนองแต่ง (Style) คือแบบแผนและลักษณะท่วงทำนองในการแต่ง ซึ่งเป็นลักษณะเฉพาะตัวของผู้ประพันธ์ เช่น การเลือกใช้คำ ท่วงทำนองโวหาร และน้ำเสียงของผู้แต่ง (แต่งแบบแสดงอารมณ์ขัน อ่อนโยน ล้อเลียน ) เป็นต้น

องค์ประกอบของนวนิยายเป็นส่วนสำคัญประการหนึ่ง ที่ใช้ในการแบ่งประเภทของ นวนิยาย ซึ่งจะกล่าวในลำดับต่อไป

3. ประเภทของนวนิยาย

การแบ่งประเภทของนวนิยาย ในที่นี้ผู้วิจัยได้จัดแบ่งประเภทของนวนิยาย มี 2 ลักษณะคือ แบ่งตามแนวคิดในการเขียน และแบ่งตามลักษณะของเนื้อเรื่อง ซึ่งแต่ละประเภทจะมีลักษณะดังต่อไปนี้

1. แบ่งตามแนวคิดในการเขียน

การแบ่งนวนิยายตามแนวคิดในการเขียนนั้นมีนักวิชาการหลายท่าน ได้แก่ สุพรรณี วราทร (2519, น. 8-20) ธวัช ปุณโนทก (2527, น. 88-89) และสายทิพย์ นุกุลกิจ (2539, น. 187-190) ในที่นี้ได้สรุปแนวคิดในการเขียนวนิยายออกได้ 7 ประเภท ดังนี้

1. คลาสสิค (Classicism) คือ เรื่องที่เขียนตามแนวคิดแบบเดิม โดยอาศัยเค้าโครงเรื่องจากประวัติศาสตร์ หรือวรรณคดีของชาติต่าง ๆ เช่น กรีก โรมัน จีน อินเดีย นวนิยายของไทยที่เขียนตามแนวคลาสสิค มักจะเป็นเรื่องสมมุติไม่เสมือนชีวิตจริง นิยมใช้อภินิหารในการแก้ปมของเรื่อง ตลอดจนการดำเนินเรื่อง เช่น ฮวนนั้ง ของ ม.ร.ว. คึกฤทธิ์ ปราโมช และนวนิยายอิงพงศาวดาร ของหลวงวิจิตรวาทการ เช่น บัลลังก์เชียงรุ้ง ดอกฟ้าจำปาศักดิ์ กุหลาบเมาะลำเลิงฟากฟ้าสาละวิน เป็นต้น

2. โรแมนติก หรือ จินตนิยม (Romanticism) คือ เรื่องที่มุ่งให้ความสำคัญของอารมณ์ ความรู้สึก และญาณสังหรณ์ มากกว่าคุณค่าทางปัญญา บางครั้งก็เรียกว่า "นวนิยายพาฝัน" เนื้อหามักเกี่ยวกับ รัก โลภ โกรธ หลง และความอิจฉาริษยาของมนุษย์ นวนิยายแนวนี้จึงได้รับความนิยมจากผู้อ่านมาทุกยุคทุกสมัย เช่น เรื่องดอกฟ้า โดมผู้จองหอง, บ้านทรายทอง พจมาน สว่างวงศ์ ของ ก.สุรางคนางค์, เรื่องค่าของคน ในฝัน คู่กรรม รักที่ต้องมนตรา คุณหญิงนอกทำเนียบ ของทมยันตี (และนามแฝงอื่น ๆ) เรื่อง นิทรา-สายัณห์ ธนูทอง ช้องนาง ดรรชนีนาง ของอิงอร เรื่องจำเลยรัก ตำรับรัก ของชูวงศ์ ฉายะจินดา เป็นต้น

3. สัจนิยม หรือ อัตถนิยม (Realism) คือเรื่องที่เลียนแบบเหตุการณ์ จริง ๆ ในสังคมแล้วสอดแทรกจินตนาการของผู้เขียนลงไป โดยมีจุดมุ่งหมายเพื่อตีแผ่แง่มุมต่าง ๆ ของชีวิตมนุษย์อย่างตรงไปตรงมา โดยกล่าวถึงคนในลักษณะต่าง ๆ ในวงการอาชีพต่าง ๆ และคนในฐานะต่าง ๆ อย่างสมจริง เพื่อแสดงให้เห็นแก่นแท้ของชีวิตในสังคม ไม่เลือกว่าสิ่งเหล่านั้นจะเป็นส่วนที่ดีงามหรือเป็นส่วนอัปลักษณ์ของชีวิต เช่น สี่แผ่นดิน ของ ม.ร.ว. คึกฤทธิ์ ปราโมช, เรื่องมนุษย์ ของกฤษณา อโศกสิน, นี่แหละโลก ของดอกไม้สด, หญิงคนชั่ว ของ ก.สุรางคนางค์, เขาชื่อกานต์ ของ สุวรรณี สุคนธา เป็นต้น

4. ธรรมชาตินิยม (Naturalism) คือเรื่องที่มุ่งแสดงความสำคัญของธรรมชาติว่ามีความจำเป็นต่อชีวิตมนุษย์เรื่องประเภทนี้จึงเสนอแนวคิดที่สมจริงเช่นเดียวกับเรื่องประเภทสัจนิยม ต่างกันตรงที่ประเภทธรรมชาตินิยมมีแนวโน้มที่จะกล่าวถึงธรรมชาติฝ่ายต่ำของมนุษย์มากกว่าธรรมชาติฝ่ายสูงของมนุษย์ คือมุ่งที่จะเสนอถึงชีวิตที่ถูกรังแก กดขี่ ความทุกข์ยาก แร้นแค้น ทรมานใจ ซึ่งมีเป้าหมายที่จะตีแผ่แก่นแท้ของชีวิตมนุษย์อีกมุมหนึ่ง เช่น ฟ้าบ่กั้น ของ ลาว คำหอม, จันดารา ของ อุษณา เพลิงธรรม, รอยมลทิน ของ ทมยันตี, เหยื่ออารมณ์ ของ ศิระ ส. และ คำพิพากษา ของชาติ กอบจิตติ เป็นต้น

5. เหนือธรรมชาติ (Surrealism) คือเรื่องที่แสดงความคิดเห็นของผู้แต่งในลักษณะฝันเฟื่อง โลดโผน หรือเกี่ยวกับภูตฝีปีศาจ ผีดิบคืนชีพ วิญญาณพยาบาท เวทมนตร์คาถา สิ่งลึกลับมหัศจรรย์ เช่น พระจันทร์แดง ทิพย์ ของ ทมยันตี, วิมานมะพร้าว ของแก้วเก้า, ภาพอาถรรพณ์ ของ ศรีทอง ลดาวัลย์ และ เคหาสน์ภูต ของ จินตวีร์ วิวัชน์ เป็นต้น

6. สัจนิยมใหม่ (Neo-realism) คือเรื่องที่สะท้อนสภาพชีวิตในสังคมที่แท้จริง มีรายละเอียดสอดคล้องกับเป้าหมายของการดำรงชีวิต พร้อมทั้งสอดแทรกแนวคิดในการพัฒนาสังคมอย่างมีอุดมการณ์ แนวคิดนี้พัฒนามาจากแนวคิดสัจนิยม ดังนั้นในการพัฒนานวนิยายสัจนิยมใหม่ย่อมเป็นไปตามสภาพของสังคมแต่ละท้องถิ่นแต่ละประเภท ซึ่งมีพื้นฐานทางสังคมแตกต่างกันไปตลอดจนมโนทัศน์ร่วมของสังคมย่อมแตกต่างกัน แต่อย่างไรก็ตามนวนิยายแบบสัจนิยมใหม่ได้เสนอให้เห็นถึงการยอมรับโลกทัศน์ของสังคมเป็นเกณฑ์ และนำมาเป็นแก่นของเรื่องมากกว่านิยมกลุ่มอื่น ๆ เช่น พิราบแดง ของสุวัฒน์ วรดิลก, เมื่องเนรมิต ของ ม.ร.ว. นิมิตรมงคล นวรัตน์ และขบวนการเสรีจีน ของ สด กูรมะโรหิต เป็นต้น

7. สัญลักษณ์นิยม (Symbolism) คือ เรื่องที่มีกลวิธีการเขียนในลักษณะเปรียบเทียบสิ่งที่เป็นรูปธรรมแทนนามธรรม ไม่กล่าวถึงสิ่งใดสิ่งหนึ่งในลักษณะตรงไปตรงมา กลับใช้สัญลักษณ์แทนบางสิ่งบางอย่างที่ต้องการจะกล่าวถึง อาจใช้แทนบางส่วนหรือใช้เรื่องทั้งเรื่องเป็นสิ่งแทนก็ได้ เช่น บนราวแห่งความคับแค้นของ พิบูลศักดิ์ ละครพล, ตะกวดกับคบผุ ตลิ่งสูงซุงหนัก ของนิยม รายยวา, งู ของ วิมล ไทรนิ่มนวล และแม่เบี้ย ของ วานิช จรุงกิจอนันต์ เป็นต้น

นอกจากการแบ่งตามแนวคิดในการเขียนแล้วยังสามารถแบ่งนวนิยายออกตามลักษณะของเนื้อเรื่องในนวนิยายเรื่องนั้น ๆ

2. แบ่งตามลักษณะของเนื้อเรื่อง

การแบ่งนวนิยายตามลักษณะของเนื้อหานั้น มีนักวิชาการหลายท่าน ได้แก่ สุพรรณี วราทร (2519, น. 8-20) ธวัช ปุณโนทก (2527, น. 90-92) และสายทิพย์ นุกุลกิจ (2539, น. 190-192) ได้สรุปการแบ่งนวนิยายตามลักษณะของเนื้อหาแบ่งออกได้ 17 ประเภท ดังนี้

1. นวนิยายเชิงชีวประวัติ (Biographical Novel) ได้แก่ นวนิยายที่กล่าวถึงเรื่องราวของตัวละครเอก ซึ่งมักได้เค้าโครงเรื่องมาจากเรื่องราวในชีวิตจริงของบุคคลใดบุคคลหนึ่ง เช่น ตะวันตกดิน ของ กฤษณา อโศกสิน, พระจันทร์สีน้ำเงิน ของ สุวรรณี สุคนธา, ผิวขาวผิวเหลือง ของ หม่อมเจ้าอากาศดำเกิง รพีพัฒน์ เป็นต้น

2. นวนิยายอิงประวัติศาสตร์ (Historical Novel) เป็นนวนิยายที่กล่าวถึงเหตุการณ์ต่าง ๆ ในอดีตยุคสมัยใดสมัยหนึ่ง เช่น สี่แผ่นดิน ของ ม.ร.ว.คึกฤทธิ์ ปราโมช, ร่มฉัตร ของ ทมยันตี, ผู้ชนะสิบทิศ ของ ยาขอบ, รัตนโกสินทร์ ของ ว.วินิจฉัยกุล, ดาบเหล็กน้ำพี้ ของ อายัณโฆษ, ขุนศึก ของ ไม้เมืองเดิม และ ขุนศึกมหาราช ของ รพีพร เป็นต้น

3. นวนิยายแสดงข้อคิด (Themetic Novel) ได้แก่นวนิยายที่เนื้อหามุ่งแสดงความคิดอย่างใดอย่างหนึ่ง โดยให้ตัวละครเอกแสดงความคิดเห็นที่น่าสนใจต่าง ๆ เช่น ละครแห่งชีวิต ของ ม.จ. อากาศดำเกิง รพีพัฒน์, ปักกิ่งนครแห่งความหลัง ของ สด กูรมะโรหิต และ บ่วงกรรม ของดวงใจ เป็นต้น

4. นวนิยายล้อเลียน (Satires Novel) ได้แก่ นวนิยายที่เนื้อหามุ่งล้อเลียน เยาะเย้ย หรือ เสียดสีประชดประชันความเลวร้ายและความยุ่งยากในสังคม เช่น เทพบุตรสุดแสบ ของ กนกเรขา เป็นต้น

5. นวนิยายผจญภัย (Novel of Adventure) ได้แก่นวนิยายที่มีเนื้อหากล่าวถึงเรื่องการต่อสู้ผจญภัยของตัวละครเอกในรูปแบบต่าง ๆ จนได้รับความสำเร็จโดยไม่คาดหมาย แล้วมีเรื่องสตรีและความรักเข้ามาเกี่ยวข้องด้วย เช่น ล่องไพร ของ น้อย อินทนนท์, เพชรพระอุมา ของ พนมเทียน, เสือใบ ของ ป. อินทรปาลิต เป็นต้น

6. นวนิยายมหัศจรรย์ หรือ จินตนิยม (Novel of Fantasy) คือ นวนิยายที่มีโครงเรื่องลึกลับ โดยผู้เขียนอาจจะจินตนาการเอาเอง หรือ ใช้ความฝันประเภทฟุ้งเฟ้อของผู้เขียนนำเรื่องราวเหล่านั้นมาผูกเป็นโครงเรื่อง โดยไม่มีเจตนาจะให้เป็นความจริง ผู้เขียนมีเป้าหมายให้เกิดความเพลิดเพลิน และจินตนาการแปลก ๆ แก่ผู้อ่านมากกว่าสาระอื่น ๆ เช่น นวนิยายภูตผีปีศาจ ผู้เขียนพยายามเสนอความลึกลับเกี่ยวกับภูตผีและความมหัศจรรย์ของไสยศาสตร์ อันได้แก่ เวทมนตร์ คาถาอาคมต่าง ๆ โดยมีจุดมุ่งหมายก่อให้เกิดความสั่นสะเทือนอารมณ์ของผู้อ่าน แต่ก็มีผู้นิยมอ่านอยู่มาก เช่น เรื่องเกี่ยวกับ ผีดิบคืนชีพ วิญญาณพยาบาท เป็นต้น (ส่วนใหญ่เป็นนิทานพิมพ์ขายสำหรับเด็ก ๆ) ส่วนนวนิยายประเภทมหัศจรรย์ และเหนือธรรมชาติอื่น ๆ ซึ่งเป็นจินตนาการลึกลับจากสังคมโบราณมาเป็นโครงเรื่อง เช่น ราชินีบอด ของสุวัฒน์ วรดิลก, เปลวสุริยาและจุฬาตรีคูณ ของ พนมเทียน, ธนูทอง ของ อิงอร, โรงแรมผี ของ อ.อรรถจินดา, แก้วขนเหล็ก ของ ตรี อภิรุม, ทิพย์ ของ ทมยันตี, ฟ้าจรดทราย ของ โสภาค สุวรรณ

เป็นต้น

7. นวนิยายเกี่ยวกับท้องถิ่น (Novel of Soil) ได้แก่ นวนิยายที่มีเนื้อหากล่าวถึงสถานที่สำคัญแห่งใดแห่งหนึ่ง ซึ่งเป็นบ่อเกิดของเหตุการณ์และตัวละครในเรื่อง เช่น เรื่อง ทุ่งมหาราช ของ เรียมเอง, แสนแสบ ของ ไม้เมืองเดิม และ ลูกอีสาน ของ คำพูน บุญทวี เป็นต้น

8. นวนิยายเป็นตอนต่อเนื่องกัน (Episodic Novel) ได้แก่ นวนิยายที่กล่าวถึงเรื่องเหตุการณ์ ต่าง ๆ ซึ่งไม่เกี่ยวข้องกัน แต่มีความสัมพันธ์กันด้วยการใช้ตัวละครชุดเดียวกัน หรือมีแกนกลางของเรื่องเป็นแกนเดียวกัน เช่น ชุด พล นิกร กิมหงวน ของ ป.อินทรปาลิต, หลายชีวิต ของ ม.ร.ว. คึกฤทธ์ ปราโมช เป็นต้น

9. นวนิยายเชิงจิตวิทยา (Psychological Novel) ได้แก่ นวนิยายที่มีเนื้อหากล่าวบรรยาย ถึงความรู้สึกและจิตใจของตัวละครเอกที่มีต่อเหตุการณ์ต่าง ๆ ในชีวิต เช่น เงาราหู ของ โสภาค สุวรรณ, มายา ของ ว.วินิจฉัยกุล, ทองเนื้อเก้า ของโบตั๋น, ปูนปินทอง ของกฤษณา อโศกสิน และ จันดารา ของ อุษณา เพลิงธรรม เป็นต้น

10. นวนิยายเชิงปัญหา (Problem Novel) ได้แก่นวนิยายที่มีเนื้อหากล่าวถึงปัญหาต่าง ๆ ที่เกิดขึ้นในสังคม ทั้งด้านการเมือง เศรษฐกิจและปัญหาชีวิตครอบครัว เช่น ทำไม ข้าวนอกนา ของ สีฟ้าและ เวลาในขวดแก้ว ของ ประภัสสร เสวิกุล เป็นต้น

11. หัสนิยาย (Humour Novel) ได้แก่ นวนิยายที่มีเนื้อหามุ่งให้ความสนุกสนานเพลิดเพลินแก่ผู้อ่านเป็นสำคัญ มักเป็นเรื่องเบาสมอง เช่น ผู้ใหญ่ลีกับนางมา ของ กาญจนา นาคนันท์, พ่อปลาไหล ของ กนกเรขา, ชุด พล นิกร กิมหงวน ของ ป. อินทรปาลิต, ชุดชาวเขื่อน ของ มนันยา, ชีวิตรักนักศึกษา ของ ศุภักษร และ ทหารเรือมาแล้ว ของ ประเทือง ศรีสุข เป็นต้น

12. นวนิยายสังคมและการเมือง (Politics and Sociological Novels) คือ นวนิยายที่มีโครงเรื่องเกี่ยวเนื่องด้วยปัญหาทางการเมือง ปัญหาทางเศรษฐกิจ การปกครองตลอดจนปัญหาการขัดแย้งของสังคม ในการดำเนินเรื่อง นักเขียนอาจจะใช้กลวิธีการดำเนินเรื่องอย่างแยบยลในการเสนอปัญหาดังกล่าวผ่านตัวละครมาสู่ผู้อ่าน คือ ให้ผู้อ่านทราบถึงปัญหาทางสังคม การขัดแย้งทางความคิดทางการเมือง นักเขียนอาจจะเสนอในรูปการถกเถียงเกี่ยวกับปรัชญการเมืองและลัทธิของตัวละครในเรื่อง เพื่อให้ผู้อ่านรับรู้แนวทางด้านการเมือง หรืออาจจะเสนอในรูปการต่อสู้ทางการเมืองของตัวละคร เช่น เรื่องไผ่แดง ของ ม.ร.ว. คึกฤทธิ์ ปราโมช, ไผ่ตัน ของ สุจิตต์ วงษ์เทศ, จาก ดวงใจ ของ ดวงใจ, พัทยา ของ ดาวหาง, ปีศาจ ความรักของวัลยา ของ เสนีย์ เสาวพงศ์, พลับพลามาลี ของ รัตนะ ยาวะประภาษ นวนิยายที่ผู้เขียนเสนอแนวคิดทางการเมืองโดยผ่านพฤติกรรมของตัวละครคือแสดงให้เห็นการต่อสู้ทางการเมืองของตัวละครตัวเอก เช่น ขบวนการเสรีจีน ของ สด กูรมะโรหิต, จันทร์หอม ของ วิสิษฐ์ เดชกุญชร, เมืองเนรมิต ของ ม.ร.ว. นิมิตรมงคล นวรัตน์ และ พิราบแดง ของ สุวัฒน์ วรดิลก เป็นต้น

ส่วนนวนิยายสังคมนั้นส่วนใหญ่ผู้เขียนพยายามที่จะชี้ให้เห็นปัญหาชีวิต สภาพชีวิตในสังคมโดยเสนอให้เห็นบทบาทของการดำเนินชีวิตในสังคม ปัญหาความไม่เป็นธรรมในสังคม การเสนอแนวคิดดังกล่าว นักเขียนมักเสนอผ่านพฤติกรรม หรือแนวคิดของตัวละคร เพื่อเป็นการชักนำให้ผู้อ่านทราบถึงปัญหาทางสังคมนั้น ๆ เช่น แผ่นดินนี้ของใคร ของ ศรีรัตน์ สถาปนวัฒน์, ระย้า ของ สด กูรมะโรหิต, สนิมสร้อย ของ'รงค์ วงษ์สวรรค์, เทพธิดาโรงแรม ของ ณรงค์ จันทร์เรือง, เขาชื่อกานต์ ของ สุวรรณี สุคนธา, นายอำเภอปฏิวัติ ของ บุญโชค เจียมวิริยะ, ทำไม ของ สีฟ้า, จดหมายจากเมืองไทย ของ โบตั๋น, ทะเลฤาอิ่ม ของ สุวรรณี สุคนธา เป็นต้น

13. นวนิยายลูกทุ่ง (Peasant Novel) คือ นวนิยายที่มีเนื้อเรื่องเกี่ยวกับสภาพชีวิตในสังคมชนบท ซึ่งผู้เขียนมุ่งที่จะเสนอภาพสังคม แนวคิด ปรัชญาชีวิตของสังคมอีกมุมหนึ่ง เป็นการสะท้อนสภาพชีวิตที่ยากแค้น การต่อสู้ดิ้นรนเพื่อการดำเนินชีวิตเพื่อการอยู่รอด หรืออาจจะเสนอภาพชีวิตของสังคมชนบทที่มีความรื่นรมย์ท่ามกลางธรรมชาติ และสังคมที่ไม่ดิ้นรนมากนักก็ได้ เช่น นวนิยายชุดของไม้เมืองเดิม ได้แก่เรื่อง ชายสามโบสถ์ เกวียนหัก แสนแสบ โป๊ะล้ม เรือเพลงเรือเร่ เป็นต้น หรือชุดเรื่องสั้น "ผู้เฒ่า" ของ มนัส จรรยงค์, ชุดเสเพลบอยชาวไร่ ของ' รงค์ วงษ์สวรรค์, สร้อยทอง สาวชาวไร่ ลูกชาวนา ของ นิมิต ภูมิถาวร, ทุ่งมหาราช ของ เรียมเอง รวมถึงเรื่อง ลูกอีสาน ของ คำพูน บุญทวี เป็นต้น

14.นวนิยายต่างแดน (Exotic Novel) คือ นวนิยายที่ใช้ฉาก หรือ สถานที่ต่างประเทศในการดำเนินเรื่อง ฉะนั้น คตินิยมจึงมีลักษณะประสมประสานระหว่างแนวคิดแบบไทยและต่างประเทศอยู่มากผู้เขียนมุ่งจะเปรียบเทียบคตินิยมและปรัชญาชีวิตของสังคมนั้น ๆ ด้วย นอกจากนี้นวนิยายต่างแดนยังมีส่วนในการเสนอฉาก สถานที่ต่างประเทศ เป็นลักษณะสารคดีนำเที่ยวอยู่บ้างซึ่งสิ่งเหล่านี้เป็นการชักนำให้ผู้อ่านสนใจในเรื่องราวอีกด้วย เช่น เรื่องละครแห่งชีวิต ของ ม.จ. อากาศดำเกิง รพีพัฒน์, ข้างหลังภาพ ของ ศรีบูรพา, รัตนาวดี ของ ว.ณ ประมวลมารค, ปักกิ่งนครแห่งความหลัง ของ สด กูรมะโรหิต, ความรักของวัลยา ของ เสนีย์ เสาวพงศ์, นักบุญคนบาป ของอิศรา อมันตกุล, ทิวาหวาม ของ ศศิพงศ์ ประไพ, ใต้ถุนป่าคอนกรีต ของ'รงค์ วงษ์สวรรค์ รวมทั้งเรื่อง พิราบแดง ของสุวัฒน์ วรดิลก ก็ใช้ฉากต่างประเทศเช่นเดียวกัน

15. นวนิยายอาชญากรรม และนักสืบ (Detective and Crime Nove) เป็นนวนิยายที่ผู้เขียนผูกโครงเรื่องให้ซับซ้อน ซ่อนเงื่อน ซ่อมปม เพื่อให้ผู้อ่านเกิดความระทึกใจ สะเทือนอารมณ์ไปตามตัวละครและเนื้อเรื่อง ส่วนใหญ่จะเป็นเรื่องเกี่ยวกับจารกรรม การสืบสวน นวนิยายประเภทสืบสวนนี้ในสมัยแรก ๆ ได้แปลมาจากตะวันตก เช่น เรื่อง เชอร์ล็อคโฮล์ม (เซอร์ อาเธอร์ โคแนนดอยส์) และภายหลังได้แก่เรื่องนวนิยายชุด เจมส์บอนด์ 007 (เอียน เฟลมมิ่ง) เรื่องนี้มีชื่อเสียงมากและได้มีการแปลเป็นภาษาต่างประเทศจำนวนมา นวนิยายชุดนักสืบและอาชญากรรมของไทย ได้แก่ เรื่อง แพรดำ ของ หลวงสารานุประพันธ์, เล็บครุฑ ของ พนมเทียน, ชุดนักสืบพราน ของ 4411, ชุด อินทรีแดง ของ เศก ดุสิต, ชุด เหยี่ยวราตรี ของ ส. เนาวราช และเรื่อง แบงค์ ของ พ.ต.ต. ประชา พูนวิวัฒน์ เป็นต้น

16. นวนิยายอิงศาสนา (Moral Novel) คือ นวนิยายที่มุ่งเสนอสาระทางจริยธรรมแก่สังคมแต่ก็ไม่ได้เขียนเป็นแบบเทศนาโวหาร และกลับผูกเรื่องเป็นนวนิยาย มีตัวละคร เพื่อให้ผู้อ่านจับประเด็นสำคัญของเรื่องเอาเอง หรือผู้เขียนพยายามเสนอแนวคิด คติธรรม จริยธรรม โดยผ่านพฤติกรรมของตัวละครในเรื่องสู่ผู้อ่าน ทำให้ผู้อ่านสนุกสนาน ไม่รู้สึกเบื่อหน่าย โครงเรื่องส่วนใหญ่จะนำมาจากเรื่องราวที่มีอยู่ในศาสนา และผู้เขียนนำมาปรับปรุงแก้ไขเพิ่มเติมให้ตัวละครเหล่านั้นมีบทบาทน่าสนใจยิ่งขึ้น เช่น เรื่อง กามนิตวาสิฏฐี ของ เสถียรโกเศศ, นาคะประทีป กองทัพธรรม ของ สุชีพ ปัญญานุภาพ, อานนท์พุทธอนุชา ของ วศิน อินทสระ, ลีลาวดี ของ ธรรมโฆษ, ชุดกฎแห่งกรรม ของ ท. เลียงพิบูลย์, ชุด "หลวงตา" ของ แพร เยื้อไม้ เป็นต้น

17. นวนิยายวิทยาศาสตร์ (Science Novel) เป็นนวนิยายที่เกี่ยวกับการค้นพบสิ่งแปลกใหม่ ความตื่นเต้นมหัศจรรย์ทางวิทยาศาสตร์ เช่น ยานมนุษย์ ของพรหมบุตร ชั่วนิจ นิรันดร์ เรื่องแปลโดย กัญญา เป็นต้น

นวนิยายแบ่งตามลักษณะของเนื้อเรื่องนั้นมีพัฒนาการ ทั้งด้านรูปแบบ เนื้อหาและการนำเสนอ อย่างต่อเนื่องจากอดีตจนถึงปัจจุบัน

4. กำเนิดและวิวัฒนาการของนวนิยายไทย

จากการกำเนิดและวิวัฒนาการของนวนิยายไทยผู้วิจัยศึกษาจากนักวิชาการได้กล่าวถึงกำเนิดนวนิยายไทย สุพรรณี วราทร (2519, น. 284-292) และสายทิพย์ นุกุลกิจ (2539, น. 172-178) ตรีศิลป์ บุญขจร (2542, น. 17-48) กล่าวว่าก่อนนวนิยายของตะวันตกเข้ามาสู่วรรณกรรมของไทย คนไทยมีวรรณกรรมประเภทเรื่องเล่าที่มีลักษณะใกล้เคียงกับนวนิยายอยู่บ้างแล้วคือนิทานและนิยาย ต่อมาประมาณสมัยรัชสมัยพระบาทสมเด็จพระจุลจอมเก้าเจ้าอยู่หัว รัชกาลที่ 5 คนไทยที่ไปศึกษาดูงานในทวีปยุโรปและอเมริกา เช่น สมเด็จพระบรมโอรสาธิราช (รัชการที่ 6) เจ้าพระยาธรรมศักดิ์มนตรี พระยาสุรินทราชา กรมหมื่นพิทยาลงกรณ์ และหลวงวิสปริวัตร ได้นำเอาแบบอย่างการเขียนนวนิยายตามแบบตะวันตกมาเผยแพร่ในประเทศไทย ทั้งนี้เพราะในขณะที่คนไทยเริ่มในยุโรป ซึ่งตรงกับช่วงเวลาตอนปลายคริสต์ศตวรรษที่ 19 นั้นเป็นเวลาที่นวนิยายกำลังเจริญก้าวหน้าจนเป็นที่ยอมรับกันทั่วไปว่าเป็นรูปแบบวรรณกรรมที่สำคัญอย่างหนึ่งของตะวันตก และนักเขียนที่มีชื่อเสียงเกิดขึ้นหลายคน เช่น Charles Dicken, Robert Louis Stevenson, Marie Corelli และ Joseph Conrad เป็นต้น

นวนิยายแปลที่ปรากฏในเมืองไทยเป็นเรื่องแรก คือ “ความพยาบาท” ซึ่งพระยาสุรินทราชา (นกยูง วิเศษกุล) ใช้นามปากา “แม่วัน” แปลจากเรื่องภาษาอังกฤษชื่อ “ Vendetta” บทประพันธ์ “Marie Corelli ” ในปี พ.ศ. 3444 แล้วพิมพ์ในหนังสือพิมพ์ “ลักวิทยา” ซึ่งกรมหมื่นพิทยาลงกรณ์ (น.ม.ส.) เป็นผู้ดำเนินการจัดทำ เรื่อง “ความพยาบาท” จึงจัดเป็นนวนิยายเรื่องแรกของไทย

ต่อมาได้มีผู้แปลเรื่องของคนอื่นอีก เช่น เรื่อง สาวสองพันปี ของ "ขุมทรัพย์" และ"เรื่อง" แปลโดย นกโนรีหรือ หลวงวิลาสปริวัตร ของหลวงวิสปริวัตร ใช้นามปากกา “นกโนรี” แปลจากเรื่อง “ She ” ของ Sir Henry Rider Haggard เรื่อง เต็ลมา ของ ศ.ร. หรือหม่อมเจ้าหญิง ศุขศรีสมร เกษมศรี แปลจาก เรื่อง Thelma เรื่องชุดเชอร์ล็อกโอลมส์ ตอน “นักสืบรอยที่สอง” ของหลวงนัยวิจารณ์ ใช้นามปากกาว่า “ ศรีสุวรรณ” แปลจากเรื่อง The Adventure of Second Stain ของ Sir Arthur conan Doyle เป็นต้น

ต่อจากนั้นคนไทยก็คิดแต่งนวนิยายขึ้นเอง แต่ในระยะแรกยังไม่คิดแต่งเรื่องขึ้นเองทั้งหมดหากใช้วิธีการเลียนแบบเรื่องแปลของตะวันตก เช่น หลวงวิสปริวัตร ใช้นามปากว่า “ ครูเหลี่ยม” ได้แต่งเรื่อง “ความพยาบาท” เป็นต้น หลังจากนั้นงานเขียนนวนิยายไทยก็เริ่มแพร่หลายกว้างขวางขึ้นเป็นลำดับมีทั้งเรื่องที่แปลจากภาษาอื่นๆ เช่น ภาษาจีน ภาษาอังกฤษ และเรื่องที่แต่งขึ้นเอง

สำหรับนวนิยายที่มีลักษณะเป็นไทยแท้อย่างอย่างสมบูรณ์นั้น ถือกำเนิดในช่วงรัชกาลที่ 7 หรือประมาณปี พ.ศ. 2472 เพราะในระยะเวลานี้เป็นระยะที่มีความนิยมนวนิยายแปลลดลงและนวนิยายที่แต่งขึ้นใหม่เริ่มมีลักษณะเป็นตัวเองมากขึ้นกว่าเดิม คือมีตัวละครเป็นไทยล้วน และใช้เหตุการณ์ที่เกิดขึ้นจริงในเมืองไทยเป็นเนื้อเรื่อง นวนิยายส่วนใหญ่ยังคงเป็นเรื่องเพ้อฝันที่สะท้อนเรื่องราวในชีวิตจริงและทัศนของคนชั้นสูงซึ่งเป็นชนส่วนน้อยในสังคมอยู่จริง แต่ก็นับได้ว่าช่วงนี้นวนิยายไทยเริ่มมีการเปลี่ยนแปลงในด้านเนื้อเรื่องและทำนองแต่งให้มีความสมจริงมากขึ้น นอกจากนี้ยังเกิดนวนิยายที่มีเนื้อหาต่างจากสมัยก่อน เช่น นวนิยายแสดงข้อคิด นวนิยายที่ใช้ฉากต่างประเทศ นวนิยายที่แสดงชีวิตครอบครัว และนวนิยายเชิงวิทยาศาสตร์ เป็นต้น ในยุคนี้มีนิตยสารที่พิมพ์นวนิยายหลายฉบับ เช่น นิตยสารเริงรมย์และนิตยสารสุภาพบุรุษ นิตยสารทั้งสองฉบับนี้นับเป็นแหล่งผลิตนวนิยายและนักเขียนที่มีชื่อเสียงจำนวนมาก นักเขียนที่มีชื่อเสียงในยุคนี้ได้แก่ ม.จ.อากาศดำเกิง รพีพัฒน์ ซึ่งเริ่มเขียนนวนิยายแสดงข้อคิดเห็นและใช้ฉากต่างประเทศด้วยเรื่อง “ละครแห่งชีวิต” ดอกไม้สด เริ่มเขียนนวนิยายสะท้อนชีวิตครอบครัวไว้ในเรื่อง “ศรัทตรูเจ้าหล่อน ความผิดครั้งแรก และกรรมเก่า” ส่วนครูเทพ เริ่มเขียนนวนิยายเชิงวิทยาศาสตร์ด้วยเรื่อง “ การทดลองของศาสตราจารย์ ปี 67 ”

พัฒนาการของนวนิยายไทยในยุคแรก ซึ่งตรงกับช่วงเวลาระหว่างปี พ.ศ. 2444-2475 นั้นมีลักษณะไปอย่างเชื่องช้ามาก แต่พัฒนาการของนวนิยายไทยในช่วงยุคที่สอง ซึ่งตรงกับช่วงเวลาระหว่างปี พ.ศ. 2475 - 2500 นั้นเป็นช่วงนวนิยายไทยมีพัฒนาการมากที่สุดทั้งทางด้านปริมาณและด้านคุณภาพทั้งนี้เป็นผลมาจากการเปลี่ยนแปลงการปกครองในปี 2475 ทำให้คนที่ได้รับการศึกษาหันมาสนใจชีวิตของคนชนชั้นต่ำในสังคมและถูกหยิบยกสภาพชีวิตดังกล่าวมาสะท้อนไว้ในนวนิยาย ปัญหาสังคม และแง่มุมที่ไม่งดงามนำเสนอต่อผู้อ่านดังจะเห็นจากเรื่องสงครามชีวิต ของศรีบูรพา เรื่องหญิงคนชั่ว ของ ก.สุรางคนางค์ ส่วนการเปลี่ยนแปลงด้านวัฒนธรรมจะปรากฏเด่นชัดในนวนิยายของดอกไม้สด เช่นเรื่อง นิจ สามชาย และหนึ่งในร้อย

สำหรับในสมัยรัฐนิยมที่รัฐกำหนดนโยบายจำกัดนโยบายของนักเขียนทั้งในด้านการกำหนดมาตรฐานทางด้านศีลธรรมการเปลี่ยนแปลงวิธีการเขียนและการใช้สรรพนาม นั้นมีผลทำให้นวนิยายเป็นไปใน 3 ลักษณะ คือ นักเขียนใช้กลวิธีการคัดค้านและต่อต้านนโยบายของรัฐบาลและหยุดงานเขียนไประยะหนึ่ง ส่วนนักเขียนอีกกลุ่มหนึ่งก็พยายามปรับตัวให้เข้ากับนโยบายของรัฐบาล ในขณะเดียวกันนักเขียนอีกกลุ่มหนึ่งก็พยายามแหวกกรอบภาษาที่รัฐบาลกำหนดด้วยการใช้สำนวนหรือเลี่ยงไปเขียนนวนิยายชีวิตในต่างแดน

สำหรับในช่วงรัฐบาลหลังรัฐนิยมเป็นช่วงประชาชนที่ต้องการผ่อนคลายความตึงเครียดของจิตใจ ซึ่งเกิดจากภาวะสงครามโลกครั้งที่ 2 ด้วยการอ่านนวนิยายที่ให้ความสนุกเพลิดเพลินมากกว่าสภาพความทุกข์ยากในชีวิตจริงทำให้เกิด “นวนิยายรื่นรมย์” เริ่มจากแนวรักกระจุ๋มกระจิ๋ม เช่น เรื่อง พจมาน สว่างวงศ์ เรื่องดอกฟ้าและโดมผู้จองหอง ของ ก สุรางคนางค์ ต่อมาพัฒนาเป็นแนวรักโลดโผนผจญภัย แนวประวัติศาสตร์ ต่อจากนั้นก็พัฒนานวนิยายประเภทหวือหวา และพัฒนาเป็นนวนิยายแนวตลกขบขัน อีกกลุ่มหนึ่งมีความต้องการอ่านนวนิยายประเภทเร้าสมอง คือเนื้อหาเกี่ยวกับสังคมและการเมือง เพราะต้องการให้นวนิยายมีบทบาทในการนสังคมให้ไปสู่สภาพที่ดีกว่าเดิม ลักษณะดังกล่าวทำให้เกิด “นวนิยายเพื่อชีวิต” ซึ่งนวนิยายประเภทนี้มีบทบาทสำคัญต่อการพัฒนาของนวนิยายไทย 2 ลักษณะ คือ ลักษณะแรก ได้แก่กลวิธีการนำความขัดแย้งต่าง ๆ ในสังคมมาสร้างเป็นความขัดแย้งในโครงเรื่อง ลักษณะที่สองเป็นพัฒนาการทางด้านเนื้อหา นวนิยายประเภทนี้จะมีเนื้อหากล่าวถึงปัญหาและสภาพชีวิตอันทุกข์ยากของชาวชนบทอย่างแท้จริงอันนำไปสู่แนวทางการแก้ไข นอกจากนี้อาจกล่าวได้ว่าช่วงนี้เป็นจุดเริ่มต้นของนวนิยายเพื่อชีวิตเพื่อประชาชน ที่มีการนำเสนอเนื้อหาชีวิตเกี่ยวกับสังคมและการเมืองได้อย่างกลมกลืนกับรูปแบบการเขียนมากขึ้น

ต่อมาในช่วงเวลาระหว่าง พ.ศ. 2501-2516 ซึ่งเป็นนวนิยายในช่วงยุคที่ 3 นวนิยายสะท้อนแนวคิดเกี่ยวกับการเมืองและสังคมต้องหยุดชะงักไปในช่วงเวลาระหว่าง พ.ศ. 2501-2506 ที่จอมพลสฤษดิ์ธนะรัชต์ มีอำนาจทางการเมือง และมีนโยบายห้ามนักเขียนวิพากษ์ วิจารณ์การเมืองและสังคม แนวโน้มนวนิยายส่วนใหญ่ในระยะหลังจะเป็นไปในแนวพาฝันและนำผู้อ่านหนีไปจากสภาพสังคม แต่นักเขียนส่วนใหญ่ก็เริ่มเสนอแนวคิดที่เป็นประโยชน์ต่อสังคมและการเมืองตามแนว “ศิลปะเพื่อชีวิต ศิลปะเพื่อประชาชน” และสะท้อนภาพและชี้นำให้เห็นต้นตอของปัญหา เช่น ปัญหาการขาดแพทย์ในชนบท

นอกจากนี้ในช่วงเวลาดังกล่าวนวนิยายได้รับการส่งเสริมจากหน่วยงานต่าง ๆ ในการพิจารณาให้รางวัล องค์การสนธิสัญญาป้องกันเอเชียตะวันออกเฉียงใต้ (ส.ป.อ.) พิจารณาให้รางวัล นวนิยายดีเด่น ได้แก่ เรือมนุษย์ ของกฤษณา อโศกสิน, จดหมายจากเมืองไทย ของโบตั๋น, เขาชื่อกานต์ ของสุวรรณี สุคนธา, ตะวันตกดิน ของกฤษณา อโศกสิน

ในช่วงเวลาระหว่าง พ.ศ. 2517 ถึงปัจจุบัน อาจกล่าวได้ว่านวนิยายมความเจริญรุ่งเรืองทั้งในด้านคุณภาพและปริมาณ ทั้งนี้เพราะช่วงเวลาดังกล่าวรัฐบาลให้เสรีภาพในการเขียนแก่วงการวรรณกรรมมากกว่ายุคก่อนๆ ทำให้นักเขียนกล้าแสดงออก และค้นพบแนวทางรูปแบบ เนื้อหา สำหรับตนเองมากขึ้นมี นักเขียน นักอ่าน นักวิจารณ์ เกิดขึ้นเป็นจำนวนมาก นวนิยายในยุคนี้จึงมีบทบาทสำคัญในการทำหน้าที่เป็นตัวกลางในการถ่ายทอดทัศนคติตางๆไปสู่ประชาชน อาจกล่าวได้ว่าพัฒนาการที่เด่นที่สุดของนวนิยายในยุคนี้คือเปลี่ยนจากการเป็นกระจกเงาสะท้อนสังคมไปสู่การเป็นโคมไฟส่องสู่หนทางการอยู่รอดในสังคม ดังนั้นนวนิยายยุคนี้จึงมีอิทธิพลต่อผู้อ่านมากขึ้น

กล่าวโดยสรุปนวนิยายไทยมีพัฒนาการทางด้านรูปแบบ แนวคิด เนื้อหา ตามสภาพการเปลี่ยนแปลงของสังคมมาตลอด เริ่มจากการนิยมนวนิยายรักพาฝันในระยะแรก แล้วก้าวสู่นวนิยายที่เสนอแนวคิดทางการเมือง และนวนิยายสะท้อนสังคมในปัจจุบัน

**2.2 ประวัติและผลงานของโบตั๋น**

จากการศึกษาประวัติและผลงานของโบตั๋น ผู้วิจัยเสนอไว้เป็น 3 ประเด็น คือ ชีวประวัติของโบตั๋น ผลงานด้านวรรณกรรมของโบตั๋น ผลงานที่ได้รับรางวัลเชิดชูเกียรติ ตามลำดับดังนี้

1. ชีวประวัติของโบตั๋น

โบตั๋น คือ นามปากกาของ สุภา สิริสิงห สกุลเดิม ลือศิริ เกิดวันที่ 13 สิงหาคม 2488 ที่บ้านสวนบางจาก อำเภอภาษีเจริญ จังหวัดธนบุรี มีพี่น้องทั้งหมด 7 คน โบตั๋นเป็นคนที่ 6 บิดานายเตี่ยน แช่ลี้ เป็นคนจีนแต้จิ๋ว อาชีพทำสวนพลู มารดานางง้อ แช่ตั้ง เป็นลูกชาวจีน

นางสุภา สิริสิงห สกุลเดิม ลือศิริ สมรสกับ นายวิริยะ สิริสิงห หรือที่รู้จักในนามโอภาส อาจอารมณ์ มีธิดา 2 คน คือ สุวีริยา เกิดวันที่ 28 มิถุนายน 2520 และภาวสุ เกิดเมื่อวันที่ 2 กรกฏาคม 2524

โบตั๋น เริ่มเรียนที่โรงเรียนสุรีธรรมศึกษาจนจบการศึกษาระดับมัธยมศึกษาตอนต้น จากนั้นเรียนต่อชั้นมัธยมศึกษาปีที่ 4 ที่โรงเรียนวัฒนะศึกษา ได้เข้าศึกษาต่อที่โรงเรียนเตรียมอุดมศึกษาพญาไทย หลังจากนั้นเข้าศึกษาที่คณะอักษรศาสตร์จุฬาลงกรณ์มหาวิทยาลัย สำเร็จการศึกษาเมื่อปี 2508 ต่อมาในปี 2511 เข้าศึกษาต่อระดับปริญญาโท สาขาวิชาภาษาไทย ที่คณะอักษรศาสตร์ จุฬาลงกรณ์มหาวิทยาลัย แต่ไม่สำเร็จการศึกษา

โบตั๋น เริ่มทำงานครั้งแรกเป็นครูสอนระดับมัธยมศึกษาตอนปลายที่โรงเรียนนุจิเสรีวิทยา สอนหนังสือได้ 1 ภาคเรียนก็ลาออก ก่อนที่จะไปทำงานเป็นเลขานุการในสำนักพลังงานแห่งชาติ ทำงานได้ 2 ปี ก่อนลาออกไปศึกษาปริญญาโท หลังจากนั้นเข้าทำงานที่หนังสือพิมพ์ชัยพฤกษ์ ซึ่งเป็นหนังสือสำหรับเด็กของสำนักพิมพ์ไทยวัฒนาพานิช ยุคที่คุณอนุช อาภาภิรมณ์ เป็นบรรณาธิการ ทำงานได้ 3 ปี แล้วลาออกไปทำงานแปลกับบริษัทประชาสัมพันธ์ของชาวต่างประเทศ ก่อนจะมาร่วมงานกับ คุณนิลวรรณ ปิ่นทอง บรรณาธิการหนังสือสตรีสาร ทำสตรีสารภาคพิเศษสำหรับเด็ก ระหว่างปี พ.ศ.2515-2520 พร้อมทำงานเป็นเจ้าหน้าที่ตรวจแบบเรียนของสำนักพิมพ์ไทยวัฒนาพานิช ในระหว่างปี พ.ศ.2517-2519 ไปด้วย หลังจากนั้นลาออก มาตั้งสำนักพิมพ์ชมรมเด็ก ซึ่งจัดพิมพ์เฉพาะหนังสือเด็ก ต่อมาได้ตั้ง สำนักพิมพ์สุวีริยาสาส์น ขึ้นมาแทน ชมรมเด็ก ที่เปลี่ยนบทบาทเป็นบริษัทจัดจำหน่ายหนังสือเด็กโดยมี นายวิริยะ สิริสิงห สามีเป็นผู้บริหาร

2. ผลงานด้านวรรณกรรมของโบตั๋น

จากการศึกษาผลงานด้านวรรณกรรมของโบตั๋น ผู้วิจัยได้รวบรวมและจำแนกผลงานด้านวรรณกรรมเป็น 4 ประเภท ดังต่อไปนี้

1. เรื่องสั้น ได้แก่ ไอ้ดำ รวมเรื่องสั้นชุด แก้วสามดวง คืนเหงา และรักวัวให้ผูก

2. หนังสือสำหรับเด็ก โบตั๋นทำหนังสือสำหรับเด็กที่เขียนขึ้นเองและหนังสือสำหรับเด็กที่แปลและเรียบเรียงจากภาษาต่างประเทศมีดังนี้

หนังสือสำหรับเด็กที่เขียนขึ้นเองได้แก่ เรื่องป่าเขียว และลูกไก่แสนสวย

ส่วนหนังสือที่โบตั๋นแปลและเรียบเรียงจากภาษาต่างประเทศ ได้แก่ ฮัคผจญภัย เจ้าชายง่อย นิทานหลายรส ยักษ์ใจดี เค้าโมงสู้โลก บ้านน้อยในโพลงไม้ ระแวงไพร เหตุเกิดในกองคาราวาน ยอดชายนายลา ลูกชายเจ้าเมือง โรงแรมมหาภัย ตะเภานักโม้ เจ้าหญิงกับขนมผิง ฝันเฟื่อง แมวหาย พ่อมดเมืองมายา ลูกชายอาละดิน ปูปะและหมาไม้ผจญภัย เพื่อนสัตว์แสนรัก เจ้าวอกน้อย เรื่องสั้นวิทยาศาสตร์

หนังสือแปลและเรียบเรียงจากภาษาต่างประเทศที่รวบรวมเรื่องเป็นชุด ได้แก่ รวมเรื่องสั้นสำหรับเด็กนานาชาติ รวมนิทานชุดเพื่อนสัตว์นารัก รวมนิทานชุดเพลินยามว่าง รวมนิทานชุดนิทานก่อนนอน นิทานสัตว์รอบโลกชุด 1 สัตว์ออสเตรเลีย และนิทานสัตว์รอบโลกชุด 2 สัตว์เอเชีย

3. สารคดี โบตั๋นเขียนสารคดีไว้ 5 เรื่อง ได้แก่ ชีวิตความเป็นอยู่ของเด็กนานาชาติ เรื่องเกี่ยวกับต่างแดนที่น่าสนใจ สัตว์โลกล้านปี นกบินไม่ได้ และสารคดีกึ่งวิทยาศาสตร์

4. นวนิยาย ในการศึกษาผู้วิจัยได้แบ่งนวนิยายของโบตั๋นตามระยะเวลาในการตีพิมพ์ออกเป็น 5 ทศวรรษ จำนวน 63 เรื่อง ดังนี้

ทศวรรษที่ 1 ระหว่างปี พ.ศ.2509-2519 จำนวน 10 เรื่อง ได้แก่ เรื่องน้ำใจ 2509 รุ้งสีชมพู 2509 ทางชีวิต 2510 สายสัมพันธ์ 2512 จดหมายจากเมืองไทย 2512 ความสมหวังของแก้ว 2513 แวววัน 2514 ภาพลวง 2516 ลูกแม่ 2517

ทศวรรษที่ 2 ระหว่างปี พ.ศ.2520-2529 จำนวน 18 เรื่อง ได้แก่ เรื่องไผ่ต้องลม 2523 กลิ่นดอกส้ม 2523 วัยบริสุทธิ์ 2524 ผู้หญิงคนนั้นชื่อบุญรอด 2524 กัณหาชาลี 2525 ตราไว้ในดวงจิต 2525 บ้านสอยดาว 2525 ดอกไม้ริมทาง 2526 ยายหนูลูกพ่อ 2527 พิมพิลาป 2527 ถนนสายสุดท้าย 2527 เหยื่อ 2527 ดงคนดิบ 2528 กว่าจะรู้เดียงสา 2528 ทองเนื้อเก้า 2528 สุดแต่ใจจะไขว่คว้า 2528 ดั่งหนึ่งเม็ดทราย 2529 ด้วยสองมือแม่นี้ที่สร้างโลก 2529

ทศวรรษที่ 3 ระหว่างปี พ.ศ.2530-2539 จำนวน 20 เรื่อง ได้แก่ เรื่องจากผงธุลีดิน 2530 ก่อนสายหมอกเลือน 2530 จันทร์ข้างแรม 2531 เหนือพื้นพสุธา 2531 บัวแล้งน้ำ 2532 ไม้ดัด 2533 แก้วตาดวงใจ 2534 ดอกกระถินริมรั้ว 2534 ตะวันชิงพลบ 2534 เกิดแต่ตม 2534 ไฟในดวงตา 2535 คู่ยาก 2535 แฝดพี่ฝาดน้อง 2536 นวลนางข้างเขียง 2536 ปลายฝนต้นหนาว 2536 ดาวแต้มดิน 2537 ไฟฝัน 2537 ทิพย์ดุริยาง 2538 สัมปทานหัวใจ 2538 เพรงกรรม 2539

ทศวรรษที่ 4 ระหว่างปี พ.ศ.2540-2549 จำนวน 11 เรื่อง ได้แก่ เรื่องคลื่นเหนือน้ำ 2540 ซุ้มสะบันงา 2540 รอยอดีต 2540 ด้วยสายใยแห่งรัก 2540 ดั่งสายน้ำไหล 2542 โฉด 2543 แค่เอื้อม 2543 นะหน้าทอง 2544 เรือนทรายชายน้ำ 2545 แม้นรกมากั้น 2546 เล่ห์ 2548

ทศวรรษที่ 5 ระหว่างปี พ.ศ.2550-2559 จำนวน 5 เรื่อง ได้แก่ เรื่อง อเวจีสีชมพู 2550 กล้วยไม้กลีบช้ำ 2552 ถนนไร้ดอกไม้ 2553 ปลาหลงน้ำ 2555 สุดทางฝันวันฟ้าใส 2557

จากบริบทข้อมูลด้านผลงานทางวรรณกรรมโบตั๋นได้สร้างสรรค์ผลงานมีทั้ง เรื่องสั้น หนังสือสำหรับเด็ก หนังสือแปลและเรียบเรียงจากภาษาต่างประเทศ สารคดี และนวนิยาย ผลงานทางด้านวรรณกรรมที่เปี่ยมด้วยคุณภาพจนได้รับรางวัลเชิดชูเกียรติหลายรางวัล

3. ผลงานที่ได้รับรางวัลเชิดชูเกียรติ

จากการศึกษาด้านผลงานโบตั๋นที่ได้รับรางวัลเชิดชูเกียรติ ผู้วิจัยได้จำแนกผลงานที่ได้รับรางวัลออกเป็น 2 ด้าน ได้แก่ รางวัลเกียรติยศ และรางวัลผลงานด้านวรรณกรรม ซึ่งนำเสนอตามลำดับดังนี้

1. รางวัลเกียรติยศ ที่โบตั๋นได้รับได้แก่

1.1 รางวัล[ศิลปินแห่งชาติ](https://th.wikipedia.org/wiki/%E0%B8%A8%E0%B8%B4%E0%B8%A5%E0%B8%9B%E0%B8%B4%E0%B8%99%E0%B9%81%E0%B8%AB%E0%B9%88%E0%B8%87%E0%B8%8A%E0%B8%B2%E0%B8%95%E0%B8%B4) สาขาวรรณศิลป์ ประจำปี พ.ศ. 2542

1.2 รางวัลพระราชทานพระเกี้ยว นิสิตเก่าอักษรศาสตร์ดีเด่น ประจำปี 2543

2. รางวัลผลงานด้านวรรณกรรมที่โบตั๋นได้รับได้แก่

2.1 รางวัลวรรณกรรมดีเด่นปี 2512 นวนิยายเรื่องจดหมายจากเมืองไทย จากองค์การสนธิสัญญาป้องกันเอเชียตะวันออกเฉียงใต้ (ส.ป.อ.) ได้รับการแปลมาแล้ว 10 ภาษา

2.2 รางวัลชมเชยประจำปี 2523 นวนิยายเรื่องไผ่ต้องลม จากคณะกรรมการพัฒนาหนังสือแห่งชาติ ในงานสัปดาห์หนังสือแห่งชาติ

2.3 รางวัลชมเชยประจำปี 2524 นวนิยายเรื่องผู้หญิงคนนั้นชื่อบุญรอด จากคณะกรรมการพัฒนาหนังสือแห่งชาติ ในงานสัปดาห์หนังสือแห่งชาติ

2.4 รางวัลชมเชยประจำปี 2529 นวนิยายเรื่องทองเนื้อเก้า จากคณะกรรมการพัฒนาหนังสือแห่งชาติ ในงานสัปดาห์หนังสือแห่งชาติ

2.5 รางวัลชมเชยประจำปี 2530 นวนิยายเรื่องก่อนสายหมอกเลือน จากคณะกรรมการพัฒนาหนังสือแห่งชาติ ในงานสัปดาห์หนังสือแห่งชาติ

2.6 รางวัลดีเด่นหนังสือเด็กเริ่มอ่าน ประจำปี 2516 หนังสือเรื่องลูกไก่แสนสวย จากคณะกรรมการพัฒนาหนังสือแห่งชาติ ในงานสัปดาห์หนังสือแห่งชาติ

2.7 รางวัลชมเชยสารคดีสำหรับเด็กประจำปี 2522 สารคดีเรื่องนกบินไม่ได้ จากคณะกรรมการพัฒนาหนังสือแห่งชาติ ในงานสัปดาห์หนังสือแห่งชาติ

จากชีวประวัติ ผลงานด้านวรรณกรรมและรางวัลเชิดชูเกียรติแสดงให้เห็นว่าโบตั๋นได้สร้างสรรค์ผลงานด้านวรรณกรรมอย่างต่อเนื่องทั้ง เรื่องสั้น หนังสือสำหรับเด็ก หนังสือแปลและเรียบเรียงจากภาษาต่างประเทศ สารคดี นวนิยาย มีผลงานที่มีคุณภาพจนได้รับรางวัล[ศิลปินแห่งชาติ](https://th.wikipedia.org/wiki/%E0%B8%A8%E0%B8%B4%E0%B8%A5%E0%B8%9B%E0%B8%B4%E0%B8%99%E0%B9%81%E0%B8%AB%E0%B9%88%E0%B8%87%E0%B8%8A%E0%B8%B2%E0%B8%95%E0%B8%B4) สาขาวรรณศิลป์ รางวัลวรรณกรรมดีเด่น ประเภทนวนิยายอย่างต่อเนื่องเป็นที่ประจักษ์แก่ผู้อ่าน

**2.3 แนวคิดและทฤษฎีที่ใช้ในการวิจัย**

แนวคิดและทฤษฎีที่ใช้ในการวิจัยเรื่อง “ความซับซ้อนของบุคลิกภาพตัวละครเอกจากนวนิยายโบตั๋นในห้าทศวรรษ” ผู้วิจัยใช้แนวคิดโครงสร้างทางวรรณกรรม ม.ล.บุญเหลือ เทพสุวรรณ (2556) วัลยา วิวัฒน์ศร (2536) สายทิพย์ นุกุลกิจ (2539) รื่นฤทัย สัจจพันธุ์ (2556) และแนวคิดทฤษฎีด้านจิตวิทยา ได้แก่ ทฤษฎีบุคลิกภาพ ทฤษฎีจิตวิเคราะห์ของ Sigmund Freud ทฤษฎีจิตวิทยาสังคม ของ Alfred Adler, Karen Horney ของอัจฉรา สุขารมณ์ (2524) ศรีเรือน แก้วกังวาน (2529) และสิริวรรณ สาระนาค (2543) ดังนี้

1. แนวคิดการวิเคราะห์โครงสร้างทางวรรณกรรม

การพิจารณาแนวคิดการวิเคราะห์โครงสร้างทางวรรณกรรมจะนำองค์ประกอบต่าง ๆ ของโครงสร้างวรรณกรรมมาวิเคราะห์วิจารณ์ ในการพิจารณานวนิยายถือเป็นสิ่งที่นักวิเคราะห์วิจารณ์ มุ่งพิจารณา โดยนำประเด็นนั้นมาวิเคราะห์วิจารณ์ ซึ่งอาจวิเคราะห์วิจารณ์โครงสร้างทั้งหมด ทุกประเด็นหรือเพียงบางประเด็นก็ได้ จุดสำคัญที่ผู้วิเคราะห์วิจารณ์จะต้องพิจารณา ซึ่งมีผู้ให้แนวทางในการพิจารณาไว้ดังนี้

ม.ล.บุญเหลือ เทพยสุวรรณ (2556, น. 31-38) กล่าวว่าในการวิเคราะห์นวนิยายนั้นอาจจะพิจารณาแยกออกเป็นส่วนๆ ดังนี้

1. เนื้อหา

1.1 แนวคิด (แนวเรื่อง หรือข้อขำ)

1.2 โครงเรื่อง

1.3 เนื้อเรื่อง

1.4 ตัวละครในเรื่อง อุปนิสัย ลักษณะนิสัย

1.5 ทรรศนะ หรือปรัชญาชีวิตของผู้แต่งหรือเรียกว่าความคิดเห็นของผู้แต่งก็ได้ ในแง่ของการเมือง สังคม จิตวิทยา หรือด้านอื่น ๆ ของชีวิต

1.6 ฉาก ซึ่งอาจเป็นส่วนหนึ่งของเนื้อหาหรือกลวิธี

2. กลวิธี กลวิธีย่อมเกี่ยวเนื่องกับเนื้อหา แยกออกจากกันอยากแต่ควรพิจารณาด้วยวิธีการต่อไปนี้ กล่าวคือแนวคิดอาจพิจารณาหลังสุด ผู้พิจารณาจะต้องมีประสบการณ์พอสมควรนอกจากนั้นเราพิจาณาแนวคิดของเรื่องได้ก็ต่อเมื่ออ่านหนังสือเล่มหนึ่งๆจบแล้ว นักวิจารณ์อาจวินิจฉัยว่าแนวคิดของเรื่องนี้เป็นอย่างไร มีกลวิธีนำเสนอเรื่องราวเป็นเช่นไร

3. โครงเรื่อง คำนี้มีความหมายในตัวเองอยู่แล้ว กล่าวคือมีความสัมพันธ์กันต่อเนื่องหรือไม่ ผู้ประพันธ์ได้สะท้อนสังคมร่วมสมัยที่ลึกซึ้ง กว้างขวางสมจริงเพียงใดผู้อ่านได้ประสบการณ์มากขึ้นจากการอ่าน แต่กรณีผู้ขาดความชำนาญอาจแยกไม่ออก

4. เนื้อเรื่อง เป็นส่วนสำคัญที่สุดของนวนิยายก็ได้ ซึ่งบางทีกลวิธีอาจเกี่ยวเนื่องกับเนื้อเรื่องก็มี

4.1 เกี่ยวกับการดำเนินเรื่อง ซึ่งอาจเป็นดังนี้

4.1.1 ดำเนินตามปฏิทินธรรมชาติ เริ่มด้วยตัวเอกเกิดมาเป็นเด็กเป็นหนุ่มเป็นสาวแล้วแก่

4.1.2 เริ่มกล่าวถึงปัจฉิมวัยของตัวละคร แล้วย้อนไปเล่าถึงปฐมวัย แล้วดำเนินการตามลำดับเหตุการณ์มาเรื่อยจนถึงมัชฌิมวัย ปัจฉิมวัย

4.1.3 ดำเนินเรื่องสลับไปมาคือ อาจกล่าวถึงในเหตุการณ์ในปัจจุบันก่อน แล้วย้อยกลับไปเล่าถึงอดีต แล้วย้อนกลับมาปัจจุบัน

4.1.4 กล่าวถึงเหตุการณ์ที่เกิดขึ้นต่างสถานที่ เช่น เกิดในเมืองสองเมืองสลับกันไป เราพิจารณาว่าวิธีการดำเนินเรื่องเช่นนี้มีผลต่อวรรณกรรมอย่างไร ทำให้น่าสนใจขึ้นวิธีการดำเนินเรื่องเช่นนี้ ทำให้เกิดความสนใจแก่ผู้อ่าน ตัวละครในเรื่องแสดงความโดดเด่นประการ

ใดหรือทำให้เสียประการใด

4.2 ผู้แต่งบรรยายเรื่องเองหรือให้ตัวละครตัวใดตัวหนึ่งบรรยายให้ตัวหนึ่งฟังหรือเขียนจดหมายถึงอีกตัวหนึ่ง หรืออาศัยทั้งสามปนกัน

5. ตัวละคร นวนิยายทั่ว ๆ ไป อาศัยลักษณะนิสัยตัวละครเป็นเนื้อหาสำคัญที่สุดอันหนึ่งของหนังสือ และความสนใจของคนอ่านส่วนใหญ่มีความนึกคิดพอสมควร ก็มักจะขึ้นต่ออุปนิสัยของตัวละคร ถ้าลักษณะนิสัยไม่เหมาะใจผู้อ่าน หนังสือนั้นก็จะไม่ดึงดูดความเอาใจใส่ไปนาน ถึงจะได้รับความสนใจด้วยเหตุว่าเนื้อเรื่องดี หรือด้วยเหตุอื่น สนใจ ในการพิจารณาลักษณะนิสัยตังตัวละคร ควรตั้งแนวดังนี้ ตัวละครตัวไหนสำคัญกับเนื้อเรื่องหรือแก่นความคิดเห็นและปรัชญา ของผู้ประพันธ์ มีตัวละครไหนในเรื่องนั้น ทำให้เนื้อเรื่องมีรสขึ้นในทางใด ตัวใดถือเป็นตัวเอก เกี่ยวเนื่องกับชื่อเรื่องหรือไม่เกี่ยวเนื่องกับปรัชญาของผู้ประพันธ์มากกว่าหรือน้อยกว่าตัวที่ไม่น่าถือว่าเป็นตัวเอก ฯลฯ

6. ทรรศนะ หรือปรัชญาของผู้ประพันธ์ ในการพิจารณาทรรศนะของผู้ประพันธ์ อาจพิจารณาจากคำพูดของตัวละคร วิธีที่ผู้ประพันธ์บรรยาย จากที่ผู้ประพันธ์บรรยายแสดงความรู้สึก นึกคิดของตนเองออกมาตรง ๆ หรือแฝงไว้ในเหตุการณ์ต่าง ๆ หรืออาจพิจารณาว่าผู้ประพันธ์ใช้กลวิธีอะไร เช่น ให้ตัวละครสนทนาโต้แยงแล้วทำให้เหตุการณ์ในเรื่องเกิดขึ้น ให้ความคิดเห็นของตัวละครที่มีความคิดนึกตรงกับตนเป็นฝ่ายถูก

7. ฉาก สำหรับนวนิยายต้องสังเคราะห์เข้ากับเนื้อเรื่องหรือกลวิธีก็ได้บางครั้งนักประพันธ์อาจกล่าวถึงสถานที่ ที่ทำให้เหตุการณ์เกิดขึ้นเพื่อดึงดูดใจของผู้อ่าน หรือกล่าวถึงภูมิประเทศเพื่อพรรณนาความงามทางธรรมชาติที่ผู้ประพันธ์สนใจ เพื่อประโยชน์ในการดำเนินเรื่อง

8. สำนวนภาษา เป็นกลวิธีที่สำคัญมากอำดับหนึ่งในการแต่งหนังสือ สิ่งที่ควรสังเกตคือ ผู้อ่านชอบสำนวนภาษาหรือไม่ เพราะเหตุใด โดยมากคนอ่านจะชอบหรือไม่ชอบจากความเคยชิน ถ้าหากสำนวนภาษาแปลกจากที่ตนเคยชิน บางคราวก็ไม่ชอบ แต่มีบางคนชอบสำนวนที่แปลกไปทุกชนิด แต่ที่ควรถือบรรทัดฐานพอสมควรก็คือ ผู้ประพันธ์ไม่ควรทำตัวปะปนกับตัวละคร สำนวนภาษาที่ผู้อ่านอาจสังเกต เช่น ในหนึ่งเล่มมีการพรรณนามากกว่าการบรรยาย หรือสลับกัน หรือผู้ประพันธ์ใช้สำนวนของตัวละครเป็นกลวิธีในการดำเนินเรื่อง

สายทิพย์ นุกุลกิจ (2539, น. 194-196) กล่าวว่าในการพิจารณานวนิยายนั้นจุดสำคัญที่ผู้วิจารณ์จะต้องพิจารณา ดังนี้

1. แก่นของเรื่อง เนื้อหาและโครงเรื่อง (Theme, Subject and Plot) ผู้วิจารณ์ต้องอธิบายได้ว่า แก่นของเรื่อง เนื้อหา และโครงเรื่องของนวนิยายที่วิจารณ์นั้นเป็นอย่างไร

2. ฉากและช่วงเวลา (Setting and Period) ผู้วิจารณ์พิจารณาว่าเนื้อเรื่องของนวนิยายที่ตนวิจารณ์นั้นเกิดขึ้นในช่วงเวลาใด ถูกต้องตามความเป็นจริงหรือไม่ เรื่องดำเนินไปตามลำดับเวลาหรือไม่ ส่วนฉากนั้นพิจารณาว่าฉากที่ปรากฏสมจริงหรือไม่ และมีอิทธิพลต่อตัวละครหรือไม่อย่างไร

3. การสร้างตัวละคร (Characterization) ผู้วิจารณ์ต้องพิจารณาว่าตัวละครมีลักษณะอย่างไร ผู้ประพันธ์สร้างมีวิธีการสร่งตัวละครให้ดูสมจริงตามธรรมชาติของมนุษย์หรือไม่  
 4. โครงสร้าง (Structure) ผู้วิจารณ์พิจารณาองค์ประกอบต่าง ๆ ที่สำคัญของนวนิยายของนวนิยาย ได้แก่ แก่นของเรื่อง เนื้อหา โครงเรื่อง ฉาก และการสร้างลักษณะตัวละครมีลักษณะประสมประสานกันอย่างมีเอกภาพหรือไม่

5. ประเภทและรูปแบบ (Form and type) ผู้วิจารณ์พิจารณาว่านวนิยายนั้นมีรูปแบบอย่างไร เช่นอัตชีวประวัติ ความทรงจำ บันทึก จดหมาย รูปแบบประสมหรือรูปแบบอื่น ๆ

6. กลวิธีในการแต่ง (Treatment) ผู้วิจารณ์ควรพิจารณาถึงกลวิธีต่าง ๆ และสไตล์ในการแต่งว่าผู้เขียนใช้แบบใด เช่นใช้กลวิธีการเล่าเรื่องย้อนหลังหรือการเล่าเรืองแบบกระแสจิตประวัติบ้างหรือไม่ เป็นการแต่งแบบสมจริงหรือแบบเพ้อฝัน

7. สาระสำคัญ (Significance) ในที่นี้ ผู้วิจารณ์พิจารณาว่านวนิยายนั้น ๆ มีสาระสำคัญอะไรบ้าง ทั้งด้านที่เกี่ยวข้องกับตัวละคร ฉาก ความมุ่งหมาย และเนื้อหาของนวนิยาย

รื่นฤทัย สัจจพันธุ์ (2556, น. 107-111) กล่าวว่าในการวิเคราะห์นวนิยายประกอบด้วยส่วนสำคัญ ดังนี้

1. โครงเรื่อง พิจารณาว่าผู้ประพันธ์ได้ผูกเรื่องได้สมเหตุสมผล มีความสัมพันธ์กันต่อเนื่องหรือไม่ ผู้ประพันธ์ได้สะท้อนสังคมร่วมสมัยที่ลึกซึ้ง กว้างขวางสมจริงเพียงใดผู้อ่านได้ประสบการณ์มากขึ้นจากการอ่าน หรือเกิดความรู้สึกร่วม หรือเกิดความรู้สึกร่มไปกับผู้ประพันธ์ในด้านต่าง ๆ

2. การวิเคราะห์ตัวละคร ผู้ประพันธ์ให้ภูมิหลังของตัวละครอย่างไรบ้าง เช่น กล่าวถึงชาติกำเนิด การเลี้ยงดู การศึกษา สิ่งแวดล้อม ฯลฯ และการกระทำรวมทั้งความคิดการพูดสอดคล้องกับภูมิหลังที่ผู้ประพันธ์วางไว้หรือไม่

3. สารัตถะ หรือแก่นเรื่อง เป็นจุดสำคัญของเรื่องเป็นส่วนหนึ่งที่ผู้อ่านจะพิจารณา แก่นเรื่อง มักเป็นเรื่องที่เกี่ยวข้องกับชีวิต ผู้แต่งอาจบอกกับผู้อ่านตรง ๆ หรือผู้อ่านต้องค้นหาเอง จุดมุ่งหมายที่สำคัญของเรื่องที่เราอ่านคืออะไร ผู้แต่งต้องการให้เราทราบทัศนคติชีวิตในแง่ใด เป็นต้น

4. ฉาก คือพิจารณาว่ากลมกลืนของฉากกับเนื้อเรื่องหรือไม่ ฉากในนวนิยายหมายถึงสถานที่อันเป็นตัวสร้างบรรยากาศของเรื่อง การบรรยายฉากทำได้หลายวิธี เช่น การบรรยายของผู้แต่ง การใช้ภาษาถิ่นของตัวละคร การกล่าวถึงประเพณีท้องถิ่น เพื่อให้ทราบว่าเกิดขึ้นในสมัยใด หรืออาจใช้เหตุการณ์ทางประวัติศาสตร์เป็นฉาก ฉากมีความเกี่ยวข้องกับบรรยากาศของเรื่องและมีอิทธิพลต่อการพฤติกรรมตัวละครในเรื่อง

5. เนื้อเรื่อง พิจารณาส่วนประกอบต่าง ๆ ของนวนิยายในแง่ความสมจริง ซึ่งมีการวินิจฉัยดังนี้

5.1 ความจริงบางอย่างหรือแง่มุมอาจไม่ตรงกับประสบการณ์ของผู้อ่านบางคนเลยก็ได้ ความจริงที่ควรจะเป็น ความจริงที่อยากให้เป็น และความจริงที่อาจเป็นไปได้ทั้ง ๆ ที่ไม่น่าเป็นไปได้

5.2 งานเขียนบางชิ้นอาจจะมีบางส่วนทีมีลักษณะเกินความจริงไปบ้าง เช่น ตัวละครอาจดีเกินไปสวยเกินไปเก่งกาจเกินไปแต่ตัวละครเหล่านี้ก็ได้รับการสร้างสรรค์ขึ้นมาอย่างจงใจให้มีลักษณะเช่นนั้น

5.3 ความสมจริงอย่างยิ่งทั้งเนื้อเรื่องแก่นเรื่องและลักษณะตัวละครฉากบทสนทนา

6. กลวิธีการดำเนินเรื่อง เช่น ดำเนินตามลำดับเหตุการณ์ ใช้กลวิธีย้อนเรื่องไปมา ใช้วิธีการเล่าด้วยจดหมาย การเลือกผู้เล่าเรื่องฯลฯ

7. แนวคิด เช่น แนวคิดสัจนิยมสัจนิยมธรรมชาตินิยมหรือแบบเหนือจริง(SURREALISM) ทัศนะของผู้ประพันธ์

นอกจากนั้น วัลยา วิวัฒน์ศร (2536, น. 77- 113) กล่าวว่า การเสนอเรื่องราวบุคคลในนวนิยายเป็นองค์ประกอบที่สำคัญของเรื่องให้ดำเนินไปได้ และประเด็นของการวิจารณ์นวนิยาย ตัวละครเป็นสัญญะอย่างหนึ่งในการประมวลรหัสที่ใช้ในนวนิยาย สัญญะนี้ทำให้มีความหมายโดยประเพณีนิยมและมโนภาพทางวรรณคดี กลไกที่มีรูปลักษณะบุคคลทำให้นวนิยายซึ่งมีระบบความสัมพันธ์ภายในตนเอง จึงสมควรศึกษาเฉพาะลักษณะที่สำคัญของบุคคลในนวนิยาย ได้แก่

1. มโนภาพตามประเพณีนิยมของตัวละครในนวนิยาย

นักประพันธ์ได้มีความเห็นเมื่อเขาได้ไตร่ตรองถึงศิลปะของเขา และถึงเป้าหมายที่เขามุ่งหวัง ฟรองซัวส์ โมริยัค ผู้มีความเห็นว่านักประพันธ์ควรวาดภาพชีวิตและเข้าถึงความจริงของมนุษย์ หยังลึกในจิตใจ และอารมณ์ ตัวเอกในนวนิยายเหล่านั้นที่เราแสนรู้สึกว่าตัวตนนั้นมีความเกี่ยวโยงอันใดกับชีวิต พวกเขาเกิดขึ้นมาอย่างไรในความเป็นจริงที่ลวงตาของการอ่าน นักประพันธ์ใช้กระบวนการอย่างไรจึงทำให้เขามีอิทธิพลต่อจินตนาการของเราอย่างมาก จึงทำให้คนเราคำนึงถึงโชคชะตาตัวละครเอก และในจิตใจเราก็คิดเปลี่ยนแปลงโครงเรื่องบางตอนที่เรามีความเห็นใจตัวละครหรือรสนิยมเฉพาะตน

1. บุคคลและตัวละคร การแบ่งตัวละครเอกออกเป็นสามประเภท ประเภทแรก ได้แก่ ตัวละครสำคัญ คือกลุ่มตัวเอก หรือกลุ่มตัวสำคัญ ประการที่สองตัวละครที่มีความสำคัญรองลงมาหรือปรากฏในบางตอน ซึ่งมีบทบาทที่ไม่เด่น หรือมีบทบาทในบางเวลา และประการที่สาม ตัวละครที่ไร้ความสำคัญทำนอง “ลิ้วล้อ” บทบาทพวกนี้จะน้อยที่สุด

2. การพรรณนาลักษณะตัวละคร นักประพันธ์ใช้กระบวนการในการสร้างบุคลิกลักษณะตัวละครต่าง ๆ กัน แม้จะเป็นเรื่องแต่งการให้บุคลิกลักษณะเฉพาะของบุคคลในชีวิตจริงแก่ตัวละครที่จะเสนอเรื่องราวของบุคคลนั้น การสร้างระบบสัญญะที่ให้ความหมายกับมโนภาพบางประการในการมองของมนุษย์ มโนภาพนี้เป็นที่คาดว่าคนเราย่อมสร้างจากข้อสมมุติล่วงหน้าเชิงมนุษย์นิยมเป็นจริงแสดงความเป็นจริงเกี่ยวกับมนุษย์ ข้อสมมุติดังกล่าวได้แก่บุคคลในแง่จิตใจและสติปัญญาบุคคลในแง่ลักษณะทางกายภาพในฐานะการแสดงออกของมนุษย์ และบุคลิกลักษณะของมนุษย์ เป็นต้น

3. รูปแบบการสร้างบุคลิกลักษณะ การสร้างบุคลิกลักษณะนั้นทำได้โดยตรงและโดยอ้อม ลักษณะโดยตรงเกิดขึ้นเมื่อเราได้รับข้อมูลเกี่ยวกับตัวละครจากผู้เล่าเรื่องจากตัวละครอื้นหรือจากตัวเอง

2. สถานภาพอีกแบบของตัวละคร

ในเรื่องการยึดถือตัวละครเป็นมนุษย์ที่มีตัวตนจริงที่กล่าวมาตัวละครและย่อมเป็นการชักนำให้พินิจตัวละครในแง่การถือมนุษย์เป็นเกณฑ์ให้น้อยลง แต่ให้ดูว่าตัวละครเป็นสัญญะตัวหนึ่งในระบบสัญญะหนึ่งระบบตัวละครที่ชื่อเตเรส์ เดส์กีรูซ์เป็นเพียงตัวปฏิบัติการในนวนิยายตัวหนึ่ง ตัวปฏิบัติตัวนี้จะมีตัวตนก็เมื่อปรากฏในอรรถบทเท่านั้นและไม่มีความสัมพันธ์ใด ๆ กับตัวอ้างอิง นอกจากระบบภาษาการทำบัตรระบุรูปพรรณสัณฐาน (ชื่อ อายุ ลักษณะภายนอก) โดยเน้นความเป็น (I’etre) ของบุคลในนวนิยายมีแนวโน้มที่จะซ่อนบทบาทของบุคคลผู้นี้ จากการกระทำของเขาในโครงสร้างของเรื่องเล่า ดังนั้นจงสมควรที่จะ ผ่าตัด บุคคลในนวนิยาย โดยเลิกตั้งคถามตามขนบโดยเลิกใช้การวิเคราะห์การศึกษาด้านคุณสมบัติและหันมาใช้การวิเคราะห์ศึกษาด้านบทบาทหน้าที่

กล่าวโดยสรุปว่าการพิจารณาแนวคิดการวิเคราะห์โครงสร้างทางวรรณกรรมจะนำองค์ประกอบต่าง ๆ ของโครงสร้างวรรณกรรมมาวิเคราะห์วิจารณ์ ว่าเรื่องนี้เด่นในการแต่งเรื่อง เราก็วิจารณ์ในลักษณะเด่นที่ปรากฏ หรือพบว่าด้อยในการนำเสนอตัวละคร บางครั้งอาจจะวิเคราะห์วิจารณ์ภาพรวมตั้งแต่การเปิดเรื่อง การปิดเรื่อง ตัวละคร ฉาก บทสนทนา รวมถึงแก่นเรื่องหรือสารัตถะก็ได้ซึ่งขึ้นกับลักษณะของวรรณคดีหรือวรรณกรรมเรื่องนั้นโดยบางครั้งการวิจารณ์วรรณคดีอาจเกิดจากประเด็นใดประเด็นหนึ่งที่นักวิจารณ์มองเห็น

2. แนวคิดและทฤษฎีด้านจิตวิทยา

การศึกษาแนวคิดและทฤษฎีด้านจิตวิทยาที่ใช้ในการพิจารณาบุคลิกภาพตัวละครนั้น ได้นำแนวคิดและทฤษฎีมาใช้เป็นแนวทางในการวิเคราะห์ ดังนี้

1. ทฤษฎีบุคลิกภาพ

การศึกษาแนวคิดทฤษฎีบุคลิกภาพ ศรีเรือน แก้วกังวาน (2529, น. 9-12) ได้กล่าวว่าบุคลิกภาพเป็นสิ่งที่บรรยายลักษณะรวมของบุคคลที่ปรากฏให้เห็น เช่น เมื่อเรารู้จักกับใครคนหนึ่ง ได้ฟังคำพูดของเขาได้เห็นการกระทำต่าง ๆ ของเขาจากคำพูดและการกระทำนั้นทำให้เราประมวลความรู้สึกที่มีต่อเขาออกมาได้และสิ่งที่แสดงออกมาได้คือบุคลิกภาพ

อัจฉรา สุขารมณ์ (2524. น. 90) ได้กล่าวถึงบุคลิกภาพไว้ว่า บุคลิกภาพ หมายถึง ลักษณะส่วนรวมของบุคคลใดโดยเฉพาะลักษณะที่ว่านี้รวมทั้งทุกสิ่งทุกอย่างที่เป็นลักษณะของบุคลนั้น ๆ เช่น รูปร่าง หน้าตา ท่าทาง การแต่งกาย คำพูด ความรู้สึกนึกคิด อารมณ์ ทักษะต่าง ๆ ที่สำคัญต่อการปรับตัวของบุคคล

การแบ่งลักษณะของบุคลิกภาพมีนักจิตวิทยาและนักวิชาการ ได้แบ่งบุคลิกภาพของมนุษย์ออกเป็น 2 ลักษณะใหญ่ ๆ คือ บุคลิกภาพภายนอกและบุคลิกภาพภายใน   
 บุคลิกภาพภายนอก (External Personality) หมายถึง ทั้งร่างกายที่ปรากฏให้เห็นตั้งแต่ศีรษะจรดเท้า ได้แก่ รูปร่างหน้าตา ผิวพรรณ กิริยาท่าทาง การแต่งกาย การวางตัว การพูด เราสามารถปรับปรุงให้เป็นที่ประทับใจแก่ผู้พบเห็นได้ เช่น เอาใจใส่ต่อร่างกาย แต่งกายให้เหมาะสม กิริยามารยาท การแสดงออก

บุคลิกภาพภายใน (Internal Personality) คือ ลักษณะที่ซ่อนอยู่ภายในเป็นสิ่งที่มองไม่เห็นสัมผัสยาก แต่สามารถศึกษาจากการมีปฏิสัมพันธ์ เช่น ความคิดริเริ่มสร้างสรรค์ ความเฉลียวฉลาด ความเป็นมิตรอารมณ์และความรู้สึก

นักจิตวิทยาได้ตังทฤษฎีขึ้นอธิบายธรรมชาติของบุคลิกภาพ โดยพยามเพ่งเล็งถึงสิ่งที่ประกอบเป็นบุคลิกทั้งในแง่ผลิตผลจากสิ่งแวดล้อม มรดกทางวัฒนธรรม และในแงมุมของรูปแบบเฉพาะที่มีตนพัฒนาจากองค์ประกอบต่าง ๆ

สำหรับทฤษฎีที่เกี่ยวกับบุคลิกภาพมีหลายท่านที่ให้แนวเห็นไว้ว่าทฤษฎีบุคลิกภาพ คือการสรุปลักษณะโครงสร้าง และพัฒนาการของบุคคลให้เป็นระเบียบรัดกุมเข้าใจได้ ทฤษฎีบุคลิกภาพมีหลายทฤษฎี แต่ในที่นี้ผู้วิจัยจะกล่าวเฉพาะทฤษฎีจิตวิเคราะห์ และทฤษฎีจิตวิทยาสังคม

2. ทฤษฎีจิตวิเคราะห์ ของ Sigmund Freud

การศึกษาทฤษฎีจิตวิเคราะห์ศรีเรือน แก้วกังวาน (2529, น. 24-35) และ สิริวรรณ สาระนาค (2543, น. 9-24) กล่าวว่าผู้นำทฤษฎีดังกล่าวคือ Sigmund Freud ซึ่งเป็นแพทย์ชาวเวียนนา ประเทศออสเตรีย และเป็นบิดาแห่งจิตวิทยาสาขาจิตวิเคราะห์ ฟรอยด์ มีความเชื่อเบื้องต้นว่า บุคลิกภาพหรือพฤติกรรมของมนุษย์มาจากพลัง 4 ชนิด คือ พลังสัญชาตญาณ พลังเพศ พลังคุ้มครองตนเองและพลังความก้าวร้าว

พลังสัญชาตญาณ (Instinctual Drive) พลังสัญชาตญาณหรือแรงขับสัญชาตญาณ เกิดจากการที่ร่างกายของมนุษย์ถูกกระตุ้นให้กระทำกิจกรรม เพื่อตอบสนองความต้องการของร่างกาย เราจึงเรียกพลังสัญชาตญาณที่ทำหน้าที่ดังกล่าวว่าเป็นพลังสัญชาตญาณของความต้องการมีชีวิต

พลังเพศ (Libido) เป็นพลังขับทางเพศที่เกิดขึ้นเพื่อรักษาเผ่าพันธุ์ พลังขับทางเพศนี้ มิได้หมายถึงความต้องการทางเพศเท่านั้น แต่ยังรวมถึงพฤติกรรมอื่น ๆ ซึ่งบางครั้งดูเหมือนว่าจะไม่เกี่ยวข้องกับเรื่องเพศเลย เช่น การกลัวมีดบาด Freud อธิบายว่าเป็นความกลัวอันเนื่องมาจากการถูกตัด โดยเด็กเก็บกด (ว่าอวัยวะเพศของตนจะถูกตัด ความกลัวนี้จะสะท้อนออกมาในลักษณะการกลัวบาดเจ็บทางกาย เช่น กลัวมีดบาด กลัวถูกแทง เป็นต้น พลังเพศเป็นพลังที่ทำให้บุคคลมีความรักระหว่างเพื่อนมนุษย์ โดยเริ่มจากรักพ่อรักแม่ ต่อมาจึงรู้จักรักผู้อื่น และเป็นแรงจูงใจหรือเป็นพื้นฐานที่จะทำให้บุคคลเกิดความรักระหว่างเพศขึ้น

พลังคุ้มครองตนเอง (Ego-Instincts) เป็นสัญชาตญาณที่หลีกหนีความเจ็บปวด ความหิวกระหาย การป้องกันตนเองให้พ้นภัย ซึ่งสัญชาตญาณนี้เกิดขึ้น เพื่อที่จะคุ้มครองตน

พลังความก้าวร้าว (Aggression) พลังความก้าวร้าวอาจถือเป็นส่วนหนึ่งของพลังเพศ หรือเป็นส่วนหนึ่งของการคุ้มครองตนก็ได้ ที่ Freud กล่าวว่า เป็นส่วนหนึ่งของพลังเพศก็คือ ความไม่ลงรอยกันของสามีภรรยาจนต้องทะเลาะวิวาทถึงขนาดทำร้ายร่างกายกัน ก็ถือว่าเป็นการแสดงออกทางเพศ

ฟรอยด์ให้ความสนใจกับจิตใต้สำนึกของมนุษย์ว่ามีอิทธิพลเหนือจิตใต้สำนึกและมีกลไกทางจิตหลายประการเช่น แรงจูงใจ อารมณ์ที่ถูกเก็บกด ความรู้สึกสำนึก ความฝัน ความทรงจำ ฯลฯ จิตใต้สำนึกกระตุ้นเตือนในการปฏิบัติพฤติกรรมประจำวันทั่วไป เป็นแรงจูงใจที่ทำให้เกิดพฤติกรรมไร้เหตุผลและผิดปกติในลักษณะต่าง ๆ

การที่พลังจิตใต้สำนึกไม่มีโอกาสได้แสดงพฤติกรรมนั้นออกมามีแปรรูปเป็นพฤติกรรมผิดปกติรูปแบบใดรูปแบบหนึ่งก็ได้ เช่น รู้สึกกลัวตลอดเวลา กามวิปริต ซึมเศร้า ฯลฯ แต่ละบุคคลแตกต่างกันในรูปของพลังจิตสำนึกและจิตใต้สำนึกทำให้คนมีบุคลิกไม่เหมือนกัน

ฟรอยด์ กำหนดโครงสร้างของจิตซึ่งเป็นรากฐานของบุคลิกภาพของมนุษย์ประกอบด้วยระบบ 3 ระบบที่สัมพันธ์กัน คือ อิด อีโก้ และ ซุปเปอร์อีโก้ ซึ่งลักษณะดังกล่าวจะนำเสนอเพื่อเป็นแนวทางในการวิเคราะห์ลักษณะทางบุคลิกภาพดังนี้

อิด (Id) เป็นโครงสร้างที่ถูกควบคุมโดยสัญชาตญาณ ซึ่งเป็นที่ปลดปล่อยความเครียดและสนองความต้องการทางกาย โดยไม่คำนึงถึงคุณธรรม ศีลธรรม หรือความรับผิดชอบต่ออย่างใดแต่เป็นเพียงความอยากอันเกิดจากแรงขับของสัญชาตญาณเท่านั้น เปรียบได้กับสันดานดิบของมนุษย์ที่มีมาแต่กำเนิดและเป็นสิ่งที่อยู่ในจิตสำนึกของคน เช่น เด็กเมื่อคลอดแล้วก็เกิดความอยาก ( หิว ) จะร้องให้เพื่อให้ได้อาหาร และพอได้รับการตอบสนองด้วยการให้ดื่มนมก็จะหยุดร้องให้ เป็นต้น

อีโก้ (Ego) โครงสร้างที่มีเหตุมีผลมีความจริงถูกต้องเป็นหลัก เป็นตัวผสมผสานระหว่าง อิด และซุปเปอร์อีโก้ อีโก้จะทำหน้าที่ควบคุมความอยากของอิด ซึ่งเป็นที่ยอมรับของสังคมไม่ให้ปรากฏออกมาภายนอก ในขณะเดียวกันความอยากของซุปเปอร์อีโก้เมื่อไม่เกิดผลจะทำให้เจ้าตัวเกิดความกังวล อีโก้จะช่วยลดความกังวลนั้นโดยใช้กลวิธานในการป้องกันตัวเพื่อผ่อนคลายความเดือดร้อนแต่ไม่ได้แก้ปัญหา เมื่อการใช้กลวิธานในการป้องกันตัวเองไม่ได้ผล ในกรณีที่ใช้กลวิธานในการป้องกันตัวเองบ่อยเข้า คนเราจะพยายามแก้ปัญหาโดยใช้การเรียนรู้เกี่ยวกับตนเองและหน้าที่ในการดำรงชีวิตของตนเองซึ่งจะลดปัญหาต่าง ๆ ลงได้ในที่สุด

ในทำนองเดียวกัน อีโก้จะลดความเครียดอันเกิดจากซุปเปอร์อีโก้มากเกินไปคนที่มีซุปเปอร์อีโก้มากไปจะเป็นคนระมัดระวังตัวไม่กล้าตัดสินใจทำสิ่งใดเพราะกลัวผิดศีลธรรม และประเพณี ทำให้บุคคลนั้นวิตกจนเกินเหตุ และเกิดความเครียดถ้าหากเขารู้จักใช้เหตุผล ภาวะความเครียดนั้นก็จะลดลง

ซุปเปอร์อีโก้ (Super Ego) เป็นโครงสร้างที่ถูกควบคุมด้วย มโนธรรม วัฒนธรรม ประเพณี และจรรยาบรรณของแต่ละสังคม พฤติกรรมที่ควบคุมด้วยซุปเปอร์อีโก้จะเป็นพฤติกรรมที่เกิดจากความยับยั้งชั่งใจ ไตตรองแล้วตามทำนองคลองธรรมโดยตลอด เป็นโครงสร้างที่เกิดจากการเรียนรู้ อบรมสั่งสอน ซุปเปอร์อี้โก้จะคอยห้ามมิให้อิด ทำผิดจารรีดประเพณี และปรกติวิสัยของสังคมอย่างเด็ดขาด ซุปเปอร์อีโก้เกิดขึ้นจากการที่คนเรากว่าจะโตและพึ่งตนเองได้นั้นใช้เวลานานกว่าสัตว์ชนิดใด ๆ ต้องพึงพาอาศัยผู้ใหญ่และบุคคลอื่นอยู่ตลอดเวลา จึงวิตกว่าคนอื่นจะไม่รักไม่ให้ความดูแลเอาใจใส่ ทำให้ตนต้องพยายามปรับตัวเอาใจบุคคลอื่น ไม่ทำในสิ่งที่ห้าม ทำในสิ่งที่เขาว่าดีงาม แม้จะต้องสละความพอใจบางอย่างของตนก็ตาม ซึ่งเมื่อทำไปแล้วนาน ๆ เข้ากลายเป็นซุปเปอร์อีโก้

บุคลิกภาพของบุคคลจึงขึ้นอยู่กับ 3 พลังนี้ ว่าทำงานประสานกันอย่างไร นั่นคือพลังใดมีอำนาจเหนือพลังอื่น ย่อมแสดงถึงบุคลิกภาพของบุคคลนั้น เช่น อิดมีอำนาจสูง บุคลิกภาพบุคคลนั้นไม่รู้จักโต เอาแต่ใจ ถ้าอีโก้มีอำนาจสูง บุคคลนั้นมีเหตุผลเป็นนักปฏิบัติ และถ้าบุคคลนั้นซุปเปอร์อีโก้สูงก็เป็นนักอุดมคติ นักทฤษฎี

ฟรอยด์ ย้ำพัฒนาการบุคลิกภาพว่า ลักษณะพัฒนาการและประสบการณ์ในวัยทารกและวัยเด็ก อายุช่วงประมาณ 0-5 ขวบ เป็นรากฐานของบุคลิกภาพของมนุษย์เมื่อเป็นผู้ใหญ่ ดังนั้นบุคลิกภาพที่ดีต้องได้รับการตอบสนองที่น่าพอใจตามวัย ถ้ามนุษย์ไม่สามารถตอบสนองได้สมใจ หรือีโก้ไม่สามารถควบคุมอิด และซุปเปอร์อีโก้อย่างสมดุล ทำให้บุคลเกิดความหวาดกังวล หวาดกลัวต่อสิ่งแวดล้อมรอบตัว ความหวาดกลัวตนเองว่าจะไม่สามารถควบคุมสัญชาตญาณได้ ทำให้เกิดความน่าอับอายขายหน้า จะถูกประจาน ประณามและลงโทษ รวมทั้งความกลัวที่เกิดจากความสำนึกรับผิดชอบชั่วดี มนุษย์ต้องหาทางผ่อนคลายโดยวิธีการที่เรียกว่ากลวิธานป้องกันตัว

กลวิธานป้องกันตัว เป็นการปฏิเสธหรือปิดบังอำพรางความจริง เป็นกลไกลทางจิตใต้สำนึกมากกว่าทางจิตสำนึก ทั้งคนปกติและคนผิดปกติใช้เพื่อผ่อนคลายความกังวลความตึงเครียด และความไม่มั่นคงทางใจโดยประการต่าง ๆ การใช้กลวิธานจะมากน้อยเพียงใดแสดงให้เห็นถึงความแตกต่างของพฤติกรรมที่ปกติและผิดปกติ

การวิเคราะห์บุคลิกภาพของตัวละครเอกจากนวนิยายของโบตั๋นในห้าทศวรรษนั้น อาจใช้แนวคิดจากจิตวิเคราะห์ของฟรอยด์เพื่อศึกษาสาเหตุการกระทำและพฤติกรรมต้นแบบที่สร้างบุคลิกภาพตัวละครเอก เนื่องจากนวนิยายก็เป็นการจำลองของตัวละครในสังคมซึ่งผู้เขียนได้สัมผัสหรือมีประสบการณ์ผสมผสานกับจินตนาการสร้างเป็นบุคลิกภาพของตัวละครนั้นขึ้นมา ซึ่งใช้ประโยชน์ในการใช้วรรณกรรมปัจจุบันโดยเฉพาะการสร้างบุคลิกภาพตัวละคร

3. ทฤษฎีจิตวิทยาสังคม ของ Alfred Adler

การศึกษาทฤษฎีจิตวิทยาสังคม ศรีเรือน แก้วกังวาน (2529. น. 42-50) กล่าวว่า Alfred Adler แพทย์ชาวเวียนนาซึ่งเป็นสานุศิษย์ของฟรอยด์ แต่มีความเห็นต่างจากฟรอยด์ ในเรื่องปมด้อยด้านร่างกายและปมด้อยทางใจ แอดเลอร์ เชื่อว่าวัยเด็กนั้นถ้าเด็กอยู่ใต้อำนาจผู้ใหญ่เด็กมีปมด้อยและปมด้อยนี้เองทำให้ทุกคนต้องดิ้นรนให้พ้นจากปมด้อย เพื่อทัดเทียมกับคนอื่น เช่น Cicero นักพูดผีปากคมของกรีดก็มาเป็นคนพูดติดอ่าง แลดเลอร์ เชื่อว่าความรู้สึกของสังคมหรือความสนใจของสังคมเป็นต้นเหตุให้บุคคลต้องพัฒนาตนเอง เช่นที่ ซิเซโรพัฒนาบุคลิกภาพของตนเองให้ดี เพื่อหลุดจากปมด้อยที่ถูกล้อเลียน แนวคิดสำคัญของทฤษฎีนี้คือ

ความมุ่งหวังในอนาคต (Fielional Finalism) ซึ่งหมายถึง การที่คนเราได้รับการจูงใจให้มีพฤติกรรมและบุคลิกภาพตามความหวังในอนาคตมากกว่าสิ่งที่เกิดขึ้นในอดีต จุดหมายปลายทางในอนาคตที่หวังอาจจะไม่เป็นไปได้จริง ๆ แต่ถ้าคนนั้นเป็นคนปกติก็จะหลุดพ้นจากความหวังได้ มิฉะนั้นจะเกิดปัญหาทางบุคลิกภาพขึ้น

การดิ้นรนที่จะยกระดับตนเอง (Striving for Superiorty) ได้แก่ ความพยายามที่จะให้ตนเองได้ดีเหนือกว่าสิ่งที่เป็นอยู่ในปัจจุบัน ซึ่งเป็นความรู้สึกที่มีมาแต่กำเนิดความรู้สึกนี้เป็นแรงขับสำคัญที่ช่วยยกระดับพัฒนาการให้เป็นไปตามขั้น

การชดเชยปมด้อยตนเอง (Inferiority Feeling and Compensation) ความรู้สึก มีปมด้อยเป็นลักษณะธรรมดาของมนุษย์ เป็นส่วนช่วยให้มีการปรับปรุงแก้ไขตนเองให้พ้นจากภาวะปมด้อยนั้น ซึ่งบุคคลหลีกเลี่ยงหนีปมด้อยด้วยการชดเชยก็ได้

ความสนในในสังคม (Social Interest) ความสนใจนี้มีมาแต่กำเนิด ถ้าเด็กได้รับความรักก็จะมองโลกในแง่ดี ความรู่สึกเห็นแก่ตัวก็จะลดลง เกิดความรักและเข้าใจบุคคลอื่น

แบบแผนของชีวิต (Style of Life) เด็กเริ่มมีแบบแผนของตนเองตั้งแต่อายุ 4-5 ปี ประสบการณ์ต่าง ๆ และสิ่งแวดล้อมจะช่วยทำให้เด็กเป็นไปตามนั้นอย่างเด่นชัด และแบบแผนนี้ในที่สุดจะเป็นส่วนหนึ่งของบุคลิกภาพ

การสร้างความรู้สึกเกี่ยวกับตนเอง (Creative Self) แนวทางในการสร้างความรู้สึกเกี่ยวกับตนเองให้เห็นแบบแผนของชีวิตของบุคคลนั้น และแสดงให้เห็นถึงแนวโน้มแบบแผนของชีวิตของเราซึ่งความรู้สึกนี้จะเป็นลักษณะสำคัญยิ่งของบุคลิกภาพ

แอดเลอร์ เป็นผู้บุกเบิกแนวทางการศึกษาและพฤติกรรมและบุคลิกภาพของมนุษย์ที่เน้นอิทธิพลและความสัมพันธ์ระหว่างเพื่อมนุษย์หรือพฤติกรรมสังคมแนวคิดสำคัญของ แลดเลอร์เชื่อว่าทุกคนปรารถนามีปมเด่น ซึ่งจะแตกต่างกันไปตามอายุและพัฒนาการของชีวิต ไม่ว่าคนปกติหรือโรคจิต โรคประสาท และปมด้อยที่ทุกคนมีทำให้คนพยายามสร้างปมเด่น ปมด้อยจึงเป็นแรงผลักดันสำคัญให้ประกอบพฤติกรรมต่าง ๆ หรือสร้างวีชีวิตให้เป็นไปอย่างมีความหมาย ซึ่งวิถีชีวิตของบุคคลเป็นบุคลิกภาพเฉพาะตัวที่พัฒนาการขึ้นมาตั้งแต่วัยเด็กจึงมีอิทธิพลต่อลักษณะนิสัย บุคลิกภาพ ปมเด่น ปมด้อย ความสนใจทางสังคม ละวิถีชีวิของทุกคน

Karen Horney (อ้างถึงใน ศรีเรือน แก้วกังวาน, 2529, น. 47-51) และสิริวรรณ สาระนาค (2543, น. 51-54) เป็นนักจิตวิทยาหญิงชาวเยรมัน เคยเป็นลูกศิษย์ ของฟรอยด์ที่ได้รับอิทธิพลจากฟรอยด์หลายประการ เช่น พฤติกรรมย้ำคิดย้ำทำ อิด อีโก้ ซุปเปอร์อีโก้ พฤติกรรมจิตใต้สำนึก และแรงจูงใจที่ใช้เหตุผล เป็นต้น แต่ฮอร์นายก็ขัดแย้งกับฟรอยด์หลายเรื่อง เช่น

ความก้าวร้าวไม่ใช่สัญชาตญาณ แต่เกิดจากความกังวลใจพื้นฐานจึงป้องกันตนให้พันจากสภาวะความรู้สึกไม่มั่นคง

ปมเอดิปุส มิได้เกิดจากข้อขัดแย้งในสัญชาตญาณทางเพศและความก้าวร้าว

การหลงตัวเองมิได้เกิดจากความรักตน แต่เกิดจากการตีค่าตนเองสูงเกินไป เนื่องจากเกิดความมั่นคงทางจิตใจ

แนวคิดที่สำคัญของฮอร์นาย ได้แก่ความสัมพันธ์ของอีโก้กับสภาพสังคมและสิ่งแวดล้อมรอบตัวเป็นสิ่งกำหนดความหวาดกังวลพื้นฐาน ซึ่งคนเป็นโรคจิต โรคประสาท จึงมีความหวาดกังวลพื้นฐานมากกว่าคนปกติ และความสับสนในมนุษย์สัมพันธ์ทำให้บุคลพยายามแก้ปัญหาด้วยการสร้างความต้องการ 10 ประการ เช่น ความต้องการผูกรักและต้องการการยอมรับ ความต้องการคนคู่ชีพ ความต้องการอำนาจ เป็นต้น ความต้องการเหล่านี้เป็นสาเหตุความว้าวุ่นในตัวบุคคล ฉะนั้นคนจึงอาจมีอาการประสาทไม่ปกติได้ทุกคน แต่จะแตกต่างกันมากน้อยหนักเบาเพียงใดขึ้นอยู่กับการผสมผสานความต้องการเหล่านี้ในปริมาณที่เหมาะสม ซึ่งอาจลดความว้าวุ่นนี้ได้ ถ้าบุคคลนั้นเติบโตจากบ้านที่มีบรรยากาศของความรัก ความไว้วางใจ ความอดทนออมชอม ความเคารพนับถือ และถ้อยที่ถ้อยอาศัยกัน นอกจากนี้ ภาวะที่คนทั่วไปมีซึ่งฮอร์นาย เรียกว่า “ความเป็นตัวตน” อันได้แก่ ตนจริง คือสภาพเกี่ยวกับตนเองตามสภาพที่เป็นจริง และตนในอุดมคติ คือสภาพที่คนใฝ่ฝันอยากมีอยากเป็นทำให้บุคลปกติหรือผิดปกติได้ นั่นคือบุคลมีตัวตนในอุดมคติแตกต่างกับตนจริงมากทำให้เกิดความกังวลใจ ความคับข้องใจ และความเครียด เกิดความรู้สึกล้มเหลวในชีวิต เป็นบุคคลไร้ค่าและไม่กล้ารับความจริงเป็นคนหมดความมั่นใจในตนเอง ซึ่งคนไข้โรคประสาทมักสร้างภาพในอุดมคติอย่างเพ้อฝัน ต้องรับการบำบัดโดยให้คลีคลายตนจริงออกมาให้แจ่มแจ้งและยอมรับความจริงและความดีของตน ส่วนในด้านสุขภาพจิตจะมีตนจริงหรือตนในอุดมคติไม่แตกต่างกันมาก

จากแนวคิดและทฤษฎีเกี่ยวกับบุคลิกภาพข้างต้นแสดงให้เห็นถึงสาเหตุของการเกิดพฤติกรรมที่แตกต่างกันในแต่ละตัวบุคคลซึ่งพัฒนาการเป็นบุคลิกภาพ โดยทฤษฎีจิตวิเคราะห์ของฟรอยด์เชื่อว่าพลังแรงขับที่ถูกเก็บไว้ในจิตใต้สำนึก และการอบรมลี้ยงดูของบิดามารดามีส่วนกำหนดบุคลิกภาพของคน ส่วนทฤษฎีทางสังคมของแอดเลอร์และฮอร์นายนั้น แลดเลอร์เชื่อว่า ปมด้อยแลความมุ่งหวังในอนาคต เป็นแรงจูงใจให้มนุษย์แสดงพฤติกรรม ซึ่งแตกต่างกันตามสภาพร่างกายหรือสิ่งแวดล้อมที่แตกต่างกัน สำหรับฮอร์นาย เชื่อว่าพฤติกรรมของมนุษย์เกิดจากการถูกวางเงื่อนไขทางสังคมและสิ่งแวดล้อม ซึ่งพัฒนาเป็นบุคลิกภาพของบุคคล ฉะนั้นการศึกษาองค์ประกอบด้านบุคลิกภาพจะช่วยให้เข้าใจพฤติกรรมต้นแบบและสภาพแวดล้อมที่หล่อหลอมเป็นบุคลิกภาพของบุคคลในสังคม

ผู้วิจัยได้นำแนวคิดโครงสร้างทางวรรณกรรม ของ ม.ล.บุญเหลือ เทพยสุวรรณ, สายทิพย์ นุกุลกิจ และรื่นฤทัย สัจพันธุ์ ได้แก่ แก่นเรื่องหรือสารัตถะ เนื้อหาและโครงสร้าง, ฉากและช่วงเวลา, การสร้างตัวละคร, โครงสร้าง, ประเภทและรูปแบบ, กลวิธีในการแต่ง, สาระสำคัญ ส่วนวัลยา วิวัฒน์ศร ได้แก่ มโนภาพตามประเพณีนิยมของตัวละครในนวนิยาย, บุคคลและตัวละคร, การพรรณนาลักษณะตัวละคร, รูปแบบการสร้างบุคลิกลักษณะ และ สถานภาพอีกแบบของตัวละคร และแนวคิดทฤษฎีด้านจิตวิทยา ได้แก่ ทฤษฎีบุคลิกภาพ ทฤษฎีจิตวิเคราะห์ของฟรอยด์ ทฤษฎีทางสังคมของแอดเลอร์และฮอร์นาย มาปรับเป็นกรอบแนวคิดในการวิเคราะห์“ ความซับซ้อนของบุคลิกภาพตัวละครเอกจากนวนิยายโบตั๋นในห้าทศวรรษ ” ดังนี้

1. ความซับซ้อนในรูปร่างลักษณะ

2. ความซับซ้อนในกิริยาท่าทาง

3. ความซับซ้อนในการพูดจา

4. ความซับซ้อนในการแต่งกาย

5. ความซับซ้อนในลักษณะนิสัย

6. ความซับซ้อนในความสัมพันธ์กับบุคคลและสังคม

7. ความซับซ้อนในทัศนคติในการดำเนินชีวิต

**2.4 งานวิจัยที่เกี่ยวข้อง**

งานวิจัยที่เกี่ยวข้องกับความซับซ้อนของบุคลิกภาพตัวละครเอกจากนวนิยายโบตั๋นใน ห้าทศวรรษ ผู้วิจัยได้ศึกษาประกอบการวิจัยครั้งนี้ นำเสนอในที่นี้ 2 กลุ่ม ได้แก่ งานวิจัยเกี่ยวกับ นวนิยายของโบตั๋น

1. งานวิจัยที่เกี่ยวกับนวนิยายของโบตั๋น

นงลักษณ์ ปิ่นสุวรรณ์ (2531, น. 1-7, 165-170) ได้ทำการวิจัยเรื่อง ตัวละครในนวนิยายของโบตั๋น มีจุดประสงค์เพื่อศึกษาตัวละครเด็กและเยาวชนในแง่ของบุคลิกภาพของตัวละคร พฤติกรรมการแสดงออกและสาเหตุการเกิดพฤติกรรม ผลการวิจัยพบว่า ตัวละครเด็ก 14 ตัว จากนวนิยาย 10 เรื่อง ผลการศึกษาชี้ให้เห็นว่าในการผลิตงานของโบตั๋นมักจะพิถีพิถันที่จะสร้างผลงาน เพื่อเตือนใจพ่อแม่ผู้ปกครอง ให้ตระหนักถึงความสำคัญของเด็กและเยาวชน โดยสร้างพฤติกรรมของตัวละครที่ไม่พึงประสงค์และพึงประสงค์ไว้ในนวนิยายเรื่องเดียวกัน และย้ำให้เห็นว่าสาเหตุที่ทำให้ตัวละครมีพฤติกรรมเช่นนั้น อยู่ที่พ่อแม่ได้เป็นต้นแบบให้ความรักและความอบอุ่นกับลูกเพียงพอหรือไม่ ถ้าอย่างเพียงพอลูกก็เป็นคนดีเป็นสมาชิกที่ดีของสังคม

กิติยาวดี เกษมสันต์ (2535, น. 1-9, 291-299) ได้ทำการวิจัยเรื่อง สัจจนิยมในนวนิยายของโบตั๋น มีจุดประสงค์เพื่อศึกษาสัจนิยมในนวนิยายของโบตั๋น ผลการวิจัยพบว่า นวนิยายของโบตั๋นได้นำเสนอภาพชีวิตที่เป็นจริงที่เกิดขึ้นในสังคมโดยองค์ประกอบของนวนิยายในส่วนโครงเรื่อง ฉาก ตัวละคร บทสนทนา และการนำเสนอแนวคิดสัจนิยมอย่างเด่นชัดพัฒนาการของโบตั๋นออกเป็น 3 ช่วง ได้แก่ ช่วง พ.ศ. 2509-2510 มีลักษณะเป็นนวนิยายพาฝัน แต่บางเรื่องเริ่มแสดงถึงแนวการเขียนเป็นสัจนิยม ช่วงสอง พ.ศ. 2511-2526 มีลักษณะเป็นสัจนิยมอย่างเด่นชัดโดยเสนอเรื่องสภาพแวดล้อมที่มีอิทธิพลต่อตัวละครและการต่อสู้ของตัวละครกับชะตากรรม ส่วนนวนิยายช่วงสาม พ.ศ. 2527-2531 มีลักษณะเป็นสัจนิยม เช่น เดียวกับช่วงที่สอง แต่นำเสนอสังคมประเภทต่าง ๆ เพื่อชี้ให้เห็นภาพเลวร้ายในสังคมและเริ่มเขียนในแนวธรรมชาตินิยม เพราะแสดงภาพร้ายของสังคมมากขึ้นกว่าเดิม

สุจิรา เผ่าเพ็ง (2538, น. 1-7, 269-274) ได้ทำการวิจัยเรื่อง วิเคราะห์ปัญหาเด็กและเยาวชนในนวนิยายของโบตั๋น มีจุดประสงค์เพื่อวิเคราะห์ลักษณะนิสัยและพฤติกรรม สภาพปัญหาของตัวละครเด็กและเยาวชนในนวนิยายของโบตั๋น ผลการวิจัยพบว่า มีลักษณะนิสัยและพฤติกรรมของตัวละครที่เป็นปัญหาซับซ้อนคือเป็นเด็กก้าวร้าว อิจฉาริษยาผู้อื่น เป็นปัญหาที่เกิดจากผลกระทบของปัญหาสังคมคือเด็กถูกทอดทิ้ง ปัญหายาเสพติด ปัญหาโสเภณี ปัญหาแหล่งเสื่อมโทรม และปัญหาส่วนตัวเด็ก สาเหตุสำคัญที่ทำให้เด็กมีลักษณะนิสัยและพฤติกรรมที่เป็นปัญหา เกิดจากการเลี้ยงดูของครอบครัวและปัญหาของสังคมและสิ่งแวดล้อม

อรุณธบดี อินทรลาวัลย์ (2539, น. 1-6, 142-151) ได้ทำการวิจัยเรื่อง ได้ทำการวิจัยเรื่อง วิเคราะห์แนวคิดเรื่องบทบาทสตรีในนวนิยายของโบตั๋น มีจุดประสงค์เพื่อวิเคราะห์แนวคิด ผลการวิจัยพบว่า สตรีให้ความสนใจและมีบทบาทในการแสดงความคิดเห็นและการกระทำที่เกี่ยวกับเรื่องในครอบครัว ด้านการศึกษาสตรีมีโอกาสได้รับการศึกษาตามความสามารถและความสนใจของตน ตลอดจนมีความกระตือรือร้นในการแสวงหาความรู้ใส่ตนเองในระดับสูงขึ้น ด้านเศรษฐกิจ สตรีมีบทบาทในการประกอบอาชีพเพื่อหารายได้มาจุนเจือตนเองและครอบคัว ด้านสังคมและการเมือง สตรีมีอิสระในการเลือกคบเพื่อนต่างเพศ ด้านกฎหมายสตรีมีบทบาทในการเรียกร้องสิทธิและผลประโยชน์ที่ตนพึงได้รับตามกฎหมาย ด้านขนบธรรมเนียมประเพณี และวัฒนธรรม สตรีมีบทบาทในการดำเนินชีวิตตามระเบียบแบบแผนของขนบธรรมเนียมประเพณีและวัฒนธรรมของสังคม

วีรวัฒน์ อินทรพร (2541, น. 1-5, 153-172) ได้ทำการวิจัยเรื่อง แนวคิดสตรีใน นวนิยายของโบตั๋น มีจุดประสงค์เพื่อวิเคราะห์แนวคิด ที่มา บทบาทนวนิยายของโบตั๋นที่มีต่อการสนับสนุนสิทธิสตรี ผลวิจัยพบว่า นวนิยายของโบตั๋นเสนอภาพการต่อสู้ชีวิตของตัวละครหญิงกับค่านิยมที่ถูกกดขี่ทางเพศทุกรูปแบบ ภายระบบสังคมที่ให้ความสำคัญกับผู้ชาย ทัศนะต่าง ๆ เกี่ยวกับสตรีเป็นทัศนะที่เรียกร้องให้มีการทบทวนคุณค่าความเป็นมนุษย์ของสตรีให้มากขึ้น และสนับสนุนสิทธิสตรี คือสะท้อนปัญหาเกี่ยวกับสิทธิสตรีในสังคมไทย ชี้แนวทางแก้ปัญหา เปลี่ยนแปลงค่านิยมที่สังคมมีต่อสตรี กระตุ้นให้สตรีตระหนักถึงคุณค่าของตนเอง ให้ความภาคภูมิใจในตนเองและปลูกจิตสำนึกของสังคมไทยให้เห็นความสำคัญของสตรี

อุษณีย์ แช่เตีย (2541, น. 1-5, 222-249) ได้ทำการวิจัยเรื่อง ค่านิยมจากนวนิยายของโบตั๋น พ.ศ. 2533-พ.ศ. 2538 มีจุดประสงค์เพื่อศึกษาค่านิยมค่านิยม ผลวิจัยพบว่าค่านิยมทางการศึกษาบุคคลในสังคมและเยาวชนระดับการศึกษาตั้งแต่ต้นจนถึงการศึกษาระดับปริญญาตรีเป็นอย่างน้อย ค่านิยมทางเศรษฐกิจบุคคลในสังคมนิยมประหยัดและออม ค่านิยมในการยกย่องเงินและวัตถุ ค่านิยมทางสุนทรียภาพบุคคลในสังคมชื่นชอบวัตถุและบุคคลที่มีรูปร่างที่สวยงาม ค่านิยมทางศาสนา บุคคลในสังคมยึดถือความกตัญญูกตเวที ค่านิยมทางการเมืองนิยมคบค้าสมาคมผู้มีอำนาจทางการเมืองการปกครอง ไม่ชอบพฤติกรรมคอร์รับชั่น ส่วนค่านิยมทางสังคมมีความเคารพผู้ใหญ่

จิรวรรณ สุนทรวาทิน (2542, น. 1-5, 189-197) ได้ทำการวิจัยเรื่อง วิเคราะห์พฤติกรรมและสภาวะทางจิตของตัวละครหญิงที่ถูกละเมิดทางเพศ ในวนิยายของโบตั๋น มีจุดประสงค์เพื่อศึกษาสาเหตุของตัวละครหญิงที่ถูกละเมิดทางเพศ พฤติกรรมและสภาวะทางจิต ผลกระทบทางสังคม ผลการวิจัยพบว่าสาเหตุสำคัญที่ทำให้ถูกละเมิดทางเพศ มาจากค่านิยมทางเพศ โดยมีบุคลิกภาพ พฤติกรรม ฐานะทางครอบครัว ความเห็นแก่ตัวของมนุษย์ เวลาและสถานที่ ความสำส่อนทางเพศ สภาพสังคม สิ่งแวดล้อม สื่อทางเทคโนโลยีเป็นสาเหตุที่ทำให้เกิดพฤติกรรมการละเมิดทางเพศได้ง่าย พฤติกรรมและสภาวะทางจิตใจของตัวละครพบว่าตัวละครเกิดพฤติกรรมตำหนิตนเอง อับอายหวาดกลัว รู้สึกว่าตนเองหมดคุณค่า กังวล มีทัศนะเชิงลบต่อเพศตรงข้าม เพื่อให้การปรับตัวกับสภาวการณ์นั้นได้โดยการออมชอม การถอยหนี และการสู้ ซึ่งมีผลทำให้เกิดการเปลี่ยนแปลงบุคลิกภาพและพฤติกรรม ผลกระทบทางสังคมเป็นผลสำคัญต่อการเปลี่ยนแปลงพฤติกรรมและสภาวะทางจิต ให้มีพฤติกรรมนั้น ๆ

ปิ่นอนงค์ อำปะละ (2548, น. 1-5, 153-172) ได้ทำการวิจัยเรื่อง ภาพสะท้อนทางสังคมในนวนิยายของโบตั๋นตามแนววาทกรรมวิเคราะห์ มีจุดประสงค์เพื่อศึกษาภาพสะท้อนทางสังคม ผลการวิจัยพบว่าภาพสะท้อนทางสังคมทั้ง 5 ด้าน คือภาพสะท้อนของคนชั้นกลางสังคมเมืองหลวงภายใต้เศรษฐกิจฟองสบู่ ซึ่งอยู่บนพื้นฐานการบริโภคเพื่อยกระดับฐานะทางสังคม สถานภาพของชนชั้นกลางยังเกี่ยวข้องกับสภาวะครอบครัวซึ่งเป็นปัจจัยที่กำหนดระดับการศึกษา อาชีพและวิถีชีวิตของคนในสังคมให้แตกต่างตามค่านิยมอันเกิดจากการรับเอาวัฒนธรรมตะวันตกเข้ามาปรับใช้ การเกิดการเปลี่ยนแปลงหลังจากการปรับวิถีชีวิตดั้งเดิมให้ทันสมัย และแสดงออกทางพฤติกรมเพื่อการใช้ชีวิตอย่างฟุ้งเฟ้อ ก่อให้เกิดผลกระทบตามมาคือ เกิดปัญหาสังคมที่เกิดจากการกระทำของคนในสังคม

2. งานวิจัยที่เกี่ยวกับการวิเคราะห์บุคลิกภาพตัวละครเอก

ศรีวิน ธรรมรังรอง (2537, น. 1-9, 729-736) ได้ทำการวิจัยเรื่อง บุคลิกภาพสตรีใน นวนิยายที่ได้รับรางวัลของ กฤษณา อโศกสินมีจุดประสงค์เพื่อศึกษาลักษณะทางกาย ลักษณะนิสัย ความสัมพันธ์กับบุคคลและสังคม คตินิยมในการดำเนินชีวิต ผลการวิจัยพบว่า นวนิยายในช่วงทศวรรษแรก มีตัวละครเอกที่สวยงามทั้งรูปร่างหน้าตา อิทธิพลของบุคคลใกล้ชิดในครอบครัวจะส่งผลต่อการแสดงบุคลิกภาพด้านลักษณะนิสัย ความสัมพันธ์กับบุคคลและสังคม ตลอดจนคตินิยมใน การดำเนินชีวิต ส่วนตัวละครรองซึ่งมีหลายวัยจะปรากฏรูปร่างลักษณะที่ด้อยกว่าตัวละครเอกอาศัยประสบการณ์ตลอดจนค่านิยมในสังคมแสดงบุคลิกภาพทั้งลักษณะนิสัย ความสัมพันธ์กับบุคคลและสังคม ตลอดจนคตินิยมในการดำเนินชีวิตให้สตรีที่มีทั้งฝ่ายดีและฝ่ายร้ายในตนเอง สำหรับการประกอบตัวละครผู้เขียนสร้างตัวละครประเภทนี้เป็นจำนวนมากเพื่อแสดงแนวคิดและภาพชีวิตเสริมเนื้อเรื่องให้สอดคล้องกับสภาพสังคมที่แท้จริง นวนิยายในช่วงทศวรรษหลังภาพตัวละครเอกเริ่มเปลี่ยนไปความสวยงามของตัวละครของตัวละครลดลง แต่มีจุดเด่นน่าสนใจในรูปร่างลักษณะ อิทธิพลครอบครัวส่งผลต่อบุคลิกภาพนักเรียนด้านลักษณะนิสัย ความสัมพันธ์กับบุคคลในสังคมและคตินิยมในการดำเนินชีวิต ตัวละครรองจะอาศัยประสบการณ์ค่านิยมของสังคมด้านบุคลิกภาพด้านคุณลักษณะนิสัยใกล้เคียงกับบุคคลในสังคมปัจจุบันมากขึ้น ด้านความสัมพันธ์กับบุคคลและสังคมตลอดจนค่านิยมในค่านิยมในการดำเนินชีวิตสอดคล้องและขัดแย้งกับตัวละครเอก

ประดับ ภูมิลา (2542, น. 1-7, 376-383) ได้ทำการวิจัยเรื่อง บุคลิกภาพตัวละครเอกสตรีในนวนิยายของทมยันตรี ช่วง พ.ศ. 2509 ถึง พ.ศ. 2529 มีจุดประสงค์เพื่อศึกษาลักษณะเปรียบเทียบตัวละครเอกสตรีในนวนิยายของวิมล ศิริไพบูลย์ (ทมยันตี) ช่วง พ.ศ. 2509 ถึง พ.ศ. 2529 ผลการวิจัยพบว่า ตัวละครเอกมีรูปร่างหน้าสวยงาม ทัศนคติประสบการณ์ชีวิตและสภาพแวดล้อมของผู้ประพันธ์มีผลต่อการแสดงบุคลิกภาพด้านลักษณะนิสัยสัมพันธ์กับชีวิครอบครัวและสังคม ตัวละครเอกสตรีจิตใจเข้มแข็ง อดทน เด็ดเดี่ยว เชื่อมั่นในตนเอง กล้าคิด กล้าตัดสินใจ มีลักษณะเป็นผู้นำครอบครัว เสียสละเพื่อครอบครัว มีสติปัญญาเฉียบแหลม การเปรียบเทียบตัวละครเอกสตรีพบว่ามีลักษณะที่คล้ายคลึงกันในช่วงแรกมีลักษณะของสตรีสมัยเก่า ในขณะเดียวกันตัวละครเอกสตรีในช่วงทศวรรษหลังส่วนใหญ่เป็นสตรีไทยสมัยใหม่

พีรพล เทพประสิทธิ์ (2545, น. 1-4, 64-70) ได้ทำการวิจัยเรื่อง บุคลิกภาพตัวละครเอกตามแนวทฤษฎีจิตวิเคราะห์ในนวนิยายเรื่องหลายชีวิต มีจุดประสงค์เพื่อวิเคราะห์โครงสร้างบุคลิกภาพและกลวิธานป้องกันตัวของตัวละครเอกตามแนวคิดทฤษฎีจิตวิเคราะห์ของฟรอยด์ ผลการวิจัยพบว่าโดยส่วนใหญ่กระบวนการหล่อหลอมบุคลิกภาพนั้นเกิดจากอิทธิพลทางครอบครัวและสังคมภายนอกเข้ามามีส่วนร่วมในการสร้างบุคลิกภาพให้เกิดกับตัวละครเกือบทุกตัว มีตัวละครเพียงบางตัวที่มีการหล่อหลอมบุคลิกภาพจากโครงสร้างภายในโดยไม่เกี่ยวกับอิทธิพลในครอบครัวและอิทธิพลภายนอกเลยในด้านการตึงแน่นของตัวละครที่เกิดขึ้นในแต่ละตัวละครนั้น ส่งผลให้เกิดการแสดงออกพฤติกรรมแตกต่างกันออกไปตามลักษณะของการตึงแน่นที่เกิดขึ้น ส่วนในด้านของกลวิธานที่ตัวละครใช้นั้นเป็นกลวิธานที่สามารถพบเห็นได้ทั้งหมดในการดำเนินชีวิตปัจจุบัน และตัวละครใช้กลวิธานเพื่อลดความตึงเครียดที่เกิดขึ้นภายในจิตใจและแสดงออกมาในสังคมยอมรับ

วนิดา มูสิโก (2545, น. 1-9, 160-164) ได้ทำการวิจัยเรื่อง วิเคราะห์ตัวละครของ ศรีฟ้า ลัดวัลย์ มีจุดประสงค์เพื่อศึกษาตัวละครในแง่ที่เป็นองค์ประกอบสำคัญที่เชื่อมกับองค์ประกอบอื่นของบทประพันธ์และวิธีสร้างตัวละครของ ศรีฟ้า ลดาวัลย์ ทัศนะผู้แต่งที่สัมพันธ์คุณค่าทางวรรณศิลป์ ผลการวิจัยพบว่า ตัวละครมีองค์ประกอบที่สำคัญซึ่งเชื่อมโยงกับองค์ประกอบอื่นของผู้ประพันธ์อีกทั้งการสร่างตัวละครตลอดจนทัศนะของผู้แต่งที่สัมพันธ์กับคุณค่าทางวรรณศิลป์ของบทประพันธ์ บทบาทและลักษณะนิสัยที่สอดคล้องกับแก่นเรื่องและทัศนคติของผู้แต่ง ด้านเนื้อหาทางความคิดแสดงให้เห็นปัญหาและความขัดแย้งในครอบครัว ส่วนผู้แต่งแฝงทัศนะความสัมพันธ์ ค่านิยมศักดิ์ศรีและความเป็นมนุษย์ของสังคมให้เห็นความสำคัญของทางออกของปัญหาคุณค่าทางจริยธรรมประสานกับคุณค่าทางวรรณศิลป์

กนกวรรณ คันสินธ์ (2552, น. 1-3, 55-58) ได้ทำการวิจัยเรื่อง วิเคราะห์บุคลิกภาพตัวละครเอกฝ่ายหญิงในนวนิยายของกิ่งฉัตร ระหว่างปี พ.ศ. 2545-2550 มีจุดประสงค์เพื่อวิเคราะห์บุคลิกภาพของตัวละครเอกฝ่ายหญิงในนวนิยายที่ได้รับความนิยมสูงสุด ผลการวิจัยพบว่า ตัวละครเอกฝ่ายหญิงมีบุคลิกภาพภายนอกที่สอดคล้องกันโดยภาพรวมมีลักษณะบุคลิกภาพภายนอกด้านลักษณะทางกาย เป็นหญิงที่มีรูปร่างสวยงาม เป็นตัวละครแบบฉบับของนวนิยายไทยลักษณะความสวยงาม ผมดำ ตากลมโต ใบหน้าเรียวรูปไข่ ลักษณะอากัปกริยาของตัวละครเหล่านั้นมีลักษณะเป็นหญิงสมัยใหม่ มีความมั่นใจในตัวเอง ตรงไปตรงมาแต่ยังคงแบบฉบับอ่อนหวาน ส่วนบุคลิกภาพภายในในด้านสติปัญญาค่อนข้างเฉลียวฉลาด มีเหตุผล ด้านอุปนิสัย มองโลกในแง่ดี เยือกเย็น ใจอ่อนขี้สงสารและห่วงใย ตัวละครเอกฝ่ายหญิงยังคงภาพลักษณะของหญิงไทย

จากเอกสารและงานวิจัยที่เกี่ยวข้องดังกล่าวข้างต้น ผู้วิจัยได้วิเคราะห์ และนำบางประเด็นไปใช้เป็นแนวทางและประกอบการศึกษาความซับซ้อนของบุคลิกภาพตัวละครเอก จากนวนิยายโบตั๋นในห้าทศวรรษ

**2.5 กรอบแนวคิดในการวิจัย**

**ความซับซ้อนของบุคลิกภาพตัวละครเอกจากนวนิยายโบตั๋นในห้าทศวรรษ**

**แนวคิดทฤษฎีในการวิจัย**

**แนวคิดทฤษฎีด้านจิตวิทยา**

แนวคิดทฤษฎีบุคลิกภาพของอัจฉรา สุขารมณ์ (2524 : 90) ทฤษฎีจิตวิเคราะห์ ของซิกมันส์ฟรอยด์ (Sigmund Freud) ของศรีเรือน แก้วกังวาน (2529 : 9-12,22-24) ทฤษฎีจิตวิทยาสังคม ของ Alfred Adler

ของ ศรีเรือน แก้วกังวาน (2529 : 9-12,22-24) และสิริวรรณ สาระนาค (2543 : 51-54)

**แนวคิดการวิเคราะห์โครงสร้าง**

**ทางวรรณกรรม**

ม.ล.บุญเหลือ เทพยสุวรรณ (2556 : 31-38) สายทิพย์ นุกุลกิจ (2539 : 194-196) รื่นฤทัย สัจพันธุ์ (2558 : 107-111)และวัลยา วิวัฒน์ศร (2536 : 77 - 113)

แนวทางในการวิเคราะห์“ ความซับซ้อนของบุคลิกภาพตัวละครเอกจากนวนิยายโบตั๋นในห้าทศวรรษ ” ดังนี้

1 ความซับซ้อนในรูปร่างลักษณะ

2 ความซับซ้อนในกิริยาท่าทาง

3 ความซับซ้อนในการพูดจา

4 ความซับซ้อนในการแต่งกาย

5 ความซับซ้อนในลักษณะนิสัย

6 ความซับซ้อนในความสัมพันธ์กับบุคคลและสังคม

7 ความซับซ้อนในทัศนคติในการดำเนินชีวิต

**นวนิยายโบตั๋นในห้าทศวรรษ**

(จำนวน 10 เรื่อง)

ความซับซ้อนของบุคลิกภาพตัวละครเอกหญิง

จากนวนิยายโบตั๋นในห้าทศวรรษ

ความซับซ้อนของบุคลิกภาพตัวละครเอกชาย

จากนวนิยายโบตั๋นในห้าทศวรรษ

***ภาพที่ 2.1*** กรอบแนวคิดการวิจัย